"Мирзиёев, Ихтиёр Абдуллаевнинг ДХХ раҳбари лавозимида қолишини кўриб чиқинг" - BBC News O'zbek\nЎзбекистон мустақил инсон ҳуқуқлари ҳимоячилари ташаббус гуруҳи Президент Шавкат Мирзиёевдан яқинда тайинланган Давлат Хавфсизлик хизмати раҳбари Ихтиёр Абдуллаевнинг лавозимда қолиш ёки қолмасликни кўриб чиқишни сўради. Ташаббус гуруҳи раҳбарига кўра, Ихтиёр Абдуллаев сенатда қилган чиқиши орқали ушбу лавозимга лаёқатсизлигини кўрсатган.\n"Иғвогарлик, ноадекватлик, саботаж, сиёсий калтабинлик, иқтисодни ёмонлашишга сабабчи бўлиш, диндорларга нисбатан репрессияни давом эттириш ва Ўзбекистонда вазиятни беқарорлаштириш сабаблари юзасидан Ихтиёр Абдуллаевни Ўзбекистон Давлат хавфсизлик хизмати раиси лавозимида бундан кейин ҳам қолишини кўриб чиқишингизни сўрайман", дейилади унда.\nМурожаатда айтилишича, Ўзбекистон Олий Мажлис Сенатининг 14 - йиғилишида гапирган Ихтиёр Абдуллаев мухолифатдаги "Бирлик" ва "Эрк" партиялари Ўзбекистонда фаолиятини қонунийлаштиришни ва кейинчаликни вазиятни издан чиқаришни истаётганини айтган.\n"Агар мухолиф сиёсий партиялар қонун бўйича, Ўзбекистон Республикаси конституцияси бўйича ўз фаолиятларини қонунийлаштирса, бу нодемократик ҳолат бўладими? Нима учун Ихтиёр Абдуллаев мухолифат партияларини душман деб билади?", дея савол беради ташаббус гуруҳ раҳбари Сурат Икромов.\nПрезидентга ёзилган мурожаатда ДХХ раҳбарининг Ўзбекистонда диний фундаментализм кучайётгани ҳақидаги гаплари бемаънилиги айтилади.\nБу гап "чириган МХХнинг 25 йил давомида диндорларни даҳшатга солиб турган, қийнаган, жиноий иш тўқиган, кўп йилларга қамоқ жазосига ҳукм қилган ғоясидир". Бу каби қатағонга учраганлар 18 мингни ташкил қилиши ёзилган.\n"МХХни ДХХ ўзгартирган ташкилот сиёсий фаол фуқаролар, диндорлар, тадбиркор ва фермерларга нисбатан репрессиясини давом эттирадими", дея савол беради Сурат Икромов.\nСурат Икромов ДХХ раисининг гапларидан зарарли сармоя кириши эҳтимоллари туфайли қўшни давлатлар билан чегараларни ёпиш керак деган маъно чиқиб қолганини айтади.\nУ сармоячи-тадбиркорлаорга душман ва айғоқчи деб қараш бўлмағур гаплигини ёзган.\nСурат Икромов Ихтиёр Абдуллаевнинг ушбу қарашларидан келиб чиқиб ДХХ раислигига лойиқ ёки лойиқмаслигини кўриб чиқиш кераклигини сўраган.\n29 март куни Ўзбекистон Сенати "Ўзбекистон Республикаси Давлат хавфсизлик хизмати тўғрисида"ги қонунни тасдиқлади.\nҚонун муҳокамаси доирасида Давлат Хавфсизлик хизмати раиси Ихтиёр Абдуллаев янги хавфсизлик хизмати, бу хизмат зиммасига юклатиладиган вазифалар ва хизмат ҳақидаги янги қонун ҳақида нутқ сўзлаган.\nОммавий ахборот воситалари ДХХ раисининг нутқида мухолифат Ўзбекистонга таҳдид соладиган омиллар сифатида тилга олинганига урғу берган.\nРоссиядаги "Спутник" ахборот агентлиги ДХХ раиси Ихтиёр Абдуллаевдан шундай иқтибос келтирди:\n"Бирлик", "Эрк" сингари бузғунчи сиёсий кучлар бугунги кунда Ўзбекистонда ўз фаолиятини қонунийлаштиришга уринмоқда. "Уларнинг режаси бугун қонунийлаштириш, эртага эса вазиятни издан чиқариш".\nДХХ раҳбарининг сўзлари ижтимоий тармоқдаги ва мухолифатдаги ўзбекистонликларнинг умидини сўндириб юборган.\nБундан олдин Бош прокурор лавозимида ишлаган ва Мирзиёев таъбири билан айтганда прокуратурани "тозалаган" Ихтиёр Абдуллаев 2018 йилнинг 31 январ куни МХХ раиси лавозимига тайинланди.\nУ бу лавозимда қарийб 23 йилдан бери ўтирган Ўзбекистондаги қудратли шахслардан бири Рустам Иноятовнинг ўрнига келтирилган.\nРоссиянинг Амурск областида асосан ўзбекистонлик ва қирғизистонлик бўлган «Газпром» ишчилари ғалаён кўтаришди. Ойлигини тўлиқ ололмаётганидан шикоят қилган ишчилар завод мулкига зиён етказган ва тартибни сақлаш учун келган ОМОН махсус кучларини олдига солиб қувган.\nРоссиялик олимлар коронавирусга қарши вакцинани одамларда синаш жараёни ниҳоясига етганини эълон қилишган. Аммо бу рус олимларининг вакцина ҳақидаги биринчи муждаси эмас. Май ойи ўрталарида Бош вазир ўринбосари Голикова бирданига 47та вакцина устида иш олиб борилаётганини айтганди. Бироқ вакцина ҳозиргача йўқ.


2018 йилнинг декабрь ойи учун тақдим этиш лозим бўлган ҳисоботни муддатидан кечиктирмай тақдим этинг!\n1-К shakli Ташкилот фаолияти тўғрисидаги Ойлик ҳисоботни ҳар ойнинг 2 санасидан кечиктирмай (2019 йил 2 январь),\n1-mehnat Чораклик Меҳнат ҳисоботини ҳисобот ойнинг 4 санасидан кечиктирмай (2019 йил 4 январь) топширишни унутманг!\nБарча турдаги давлат статистика ҳисоботлари тўлиқ электрон шаклда қабул қилинади.\nЭлектрон рақамли имзога эга бўлмаган ёки ЭРИ калитнинг амал қилиш муддатлари тугаган субъектлар зудлик билан электрон рақамли имзони олишлари ёки муддатларини янгилашлари лозим, акс ҳолда Давлат статистика ҳисоботларини ўз вақтида белгиланган муддатларда топшириш имконияти бўлмайди. Бу ўз навбатида амалдаги қонунчиликда белгиланган жавобгарликка сабаб бўлади.\nЯъни, мансабдор шахсларнинг давлат статистика кузатувини олиб бориш учун зарур бўлган ҳисобот ва бошқа маълумотларни тақдим этмасликда ифодаланган давлат статистика ҳисоботларини тақдим этиш тартибини бузиши, ҳисобот маълумотларини бузиб кўрсатиши ёки ҳисоботларни тақдим этиш муддатларини бузиши Ўзбекистон Республикаси Маъмурий жавобгарлик тўғрисидаги кодексининг 215-моддасида белгиланган жавобгарликка сабаб бўлади.\nИнтернет тармоғи воситасида, давлат статистика ҳисоботларини электрон кўринишда йиғиш автоматлаштирилган тизими eStat 3.0 орқали электрон рақамли имзодан фойдаланган ҳолда тақдим этилади. eStat 2.0 тизимида мавжуд давлат статистика ҳисоботларининг электрон шаклини (шаблони) Ўзбекистон Республикаси Давлат статистика қўмитасининг www.stat.uz расмий сайтидан олишингиз мумкин.\nҲисоботни тақдим этишда юзага келадиган муаммолалар бўйича қуйидаги телефон рақамига мурожаат қилинг: (0369) 227-82-57, 227-83-71.\nНаманган шаҳар статистика бўлими.\nҳисобчилари юритувчи Хўжалик субъектлар раҳбарлари диққатига ва бош


Мушкул муаммонинг осон ечими - Hidoyat.uz\nМушкул муаммонинг осон ечими\nАсосий саҳифа Мақолалар Мушкул муаммонинг осон ечими\nЎзбекистон ва Франция ўртасидаги муносабатлар янада кенг кўламда ривожланмоқда. Ҳамкорлик алоқаларининг ривожланганини Франция Президенти Эммануэль Макроннинг таклифига биноан Ўзбекистон Президенти Шавкат Мирзиёевнинг жорий йилда ушбу мамлакатга расмий ташриф буюргани икки томонлама муносабатларнинг юқори даражага кўтарилганидан далолат беради. Ушбу учрашувлар натижаси ўлароқ, кўплаб ҳамкорликлар юзасидан шартномалар ва келишувлар имзоланган эди.\nКуни кеча эса Парижда ўтказилган Халқаро мусулмонлар форумида Ўзбекистон мусулмонлари идораси раиси, муфтий Усмонхон Алимов ҳазратлари нутқ сўзладилар.\nМазкур форум ҳар йили дунёнинг етакчи мамлакатлари пойтахтларида ўтказиб келинади. Жумладан, 2014 йил Москвада, 2015 йил Лондонда, 2016 йил Парижда, 2017 йил Хельсинкида ўтказилган.\nУшбу йирик тадбир Халқаро мусулмонлар форуми котибияти, Россия мусулмонлари диний идораси, Россия муфтийлар кенгаши, Москва Ислом институти, Финляндия мусулмон ташкилотлари тармоғи ва Бутунжаҳон мазҳабларни яқинлаштириш форуми ҳамкорлигида ташкил этилди. Шунингдек, уни Буюк Британия мусулмонлар кенгаши, Италиянинг динлараро ва маданиятлараро таълим фонди қўллаб-қувватлади.\nХалқаро мусулмонлар форумида иштирок этиш учун Франция пойтахти Парижга 9 декабрь куни етиб борган муфтий Усмонхон Алимов ҳазратларини аэропортда Россия мусулмонлари диний идораси вакиллари ҳамда Ўзбекистоннинг Франциядаги элчиси Сардор Рустамбоев бошчилигидаги элчихонамиз ходимлари кутиб олдилар.\nШу куни муфтий ҳазратлари Париждаги Ўзбекистон элчихонаси фаолияти билан яқиндан танишдилар.\nЭртасига, яъни 10 декабрь куни Халқаро мусулмонлар форуми Қуръони карим тиловати билан бошланди.\nИслом дини ва глобаллашув муаммоларига бағишлан Халқаро форумда таниқли дин ва давлат арбоблари маъруза қилдилар. Жумладан, Ўзбекистон мусулмонлари идораси раиси, муфтий Усмонхон Алимов ҳазратлари ўз маърузасида глобаллашув жараёнлари тобора жадаллашиб бораётгани, ахборот технологияларининг мислсиз тезликда ривожланаётгани сабабли дунё ёшлари ахборот хуружлари босими остида қолаётгани, уларга оломон маданияти турли йўллар: видеоклиплар, бадиий фильмлар, мултфильмлар, қизиқарли ўйинлар, аллақандай танловлар ва бошқа йўллар билан муттасил тарғиб этилаётгани, бу ташвиқотлар ўз кучини кўрсатиб, ғўр ва содда ёшлар руҳиятига салбий таъсир этаётгани, бунинг оқибатида ёшлар орасида ҳуқуқбузарлик, беҳаёлик, жиноятчилик иллатлари ўсиб бораётгани ва уларга қарши ўз вақтида чора-тадбирлар қўллаш зарурлигига алоҳида тўхталиб ўтдилар.\nМуфтий ҳазратлари жиноятчилик, хунрезликларнинг олдини олиш, ҳуқуқбузарлик муаммоларини бартараф этишда, энг аввало, келажак авлодни дину диёнатли, имон-эътиқодли, савоб ва гуноҳни, ҳалол-ҳаромни фарқлайдиган қилиб тарбиялаш, бу борада уламолар, дин пешволари, таълим-тарбия ишига мутасадди бўлган ҳар бир шахснинг олдида турган долзарб вазифаларни таъкидладилар.\nДунёнинг кўп минтақаларида мусулмонлардан ҳадиксираш, исломофобия ҳолатлари кузатилаётганининг энг асосий сабабларидан бири – Ислом динининг асл моҳиятидан бехабарлик эканини ҳаётий мисоллар билан тушунтириб бердилар. Ғаразли кучлар мусулмонлар ўртасида тарафкашлик келтириб чиқаришга уринаётган қалтис паллада бундай “ўйин”ларга имкон бермаслик, уларга қарши кескин курашиш учун мўмин-мусулмонлар ҳамжиҳат бўлиб яшашлари зарурлигини баён этдилар.\nХалқаро мусулмон форуми доирасида муфтий Усмонхон Алимов ҳазратлари ва шайх Равиль Гайнуддин учрашиб, 2019 ва 2020 йилларда Ўзбекистон ва Россияда диний-маърифий ва илмий-амалий тадбирларни ҳамкорликда ўтказиш тўғрисида маслаҳатлашиб олдилар.\nБундай режанинг тузилиши бежиз эмаслигини шайх Равиль Гайнутдин қуйидагича изоҳлади:\n– Ушбу юбилей саналарига ҳамоҳанг равишда мазкур анжуман иштирокчиларининг жўғрофий уйғунлашувида ҳам рамзий маъно бор. Бугун “Чиштия” жамғармаси раиси Саид Салмон Чиштий ушбу йиғинда иштирок этмоқда. Мазкур тариқат асосчиси – шайх Муйниддин Чиштий ҳазратлари билимларининг кўп қисмини Бухорода олган. Ўзбекистон муфтийси Усмонхон Алимов ҳазратлари ҳам даврамизга файз бағишлаб ўтирибдилар. Ўзбекистон мусулмонлари идораси бугунги кунда кўп асрлар давомида ушбу муборака заминда тўпланган улкан диний меросни қайта тиклаш йўлида катта ишларни амалга оширмоқда. Мусулмон жамоаларнинг катта қисми, россиялик мусулмонлар учун ҳам Бухоро, Самарқанд ва бошқа шаҳарлар асрлар давомида ислом билимларининг ўчоғи бўлган.\nДарҳақиқат, она Ватанимиз илм ўчоғи бўлгани ушбу форумда ҳам ўз исботини топди. Биласизки, катта ва ёш авлодни энг кўп қизиқтирадиган савол бу – қандай яшаш керак? сўроғидир. Шунинг учун ушбу мавзуда жилд-жилд китоблар ёзилганки, уларнинг ҳаммасини тўпласангиз, катта кутубхонага жой бўлади. Дунёдаги, хусусан, Европадаги кўплаб ёшлар ана шу саволга жавоб топа олмаганликлари сабабли ўз жонларига қасд қилади, баъзилари жиноят кўчасига кириб кетади, гиёҳвандликка, ичкиликка ружу қўяди.\nНега? Чунки улар ўша жилд-жилд китоблардан ўзларини қизиқтирган саволга жавоб топа олмайдилар.\nМуфтий ҳазратлари форумда сўзлаган маърузасида ушбу саволнинг жавобини бу йил 700 йиллиги нишонланаётган буюк мутасаввуф аждодимиз Баҳоуддин Нақшбанд ҳазратлари ифодаси ила бешта сўз билан айтиб бердилар: “Қўлингиз ишда – қалбингиз Аллоҳда бўлсин!”\nФитратига ҳурлик ва озодлик ёзилган халқ\nРасулуллоҳ (соллаллоҳу алайҳи ва саллам) ўзларининг жонларига яҳудийлар қасд қилишини билишлари ва у зот (соллаллоҳу алайҳи ва саллам)га қасд қилинган вақтда Аллоҳ таолонинг нажот бериши\nИбн Аббос (розияллоҳу анҳу)дан ривоят қилинади: Аллоҳ таолонинг ушбу сўзи …


Андижонда ҳоким фуқарони ҳақорат қилди | Qalampir.uz\nАндижонда ҳоким фуқарони ҳақорат қилди\nЖамият\t12 Ноябрь 10:09 7060\nИжтимоий тармоқларда Андижон шаҳар ҳокими Баҳромжон Ҳайдаров ва фуқаро ўртасидаги телефон суҳбатининг аудиоёзуви тарқалди. Суҳбат давомида ҳоким фуқарога қўнғироқ қилавермаслигини айтиб, уни ҳақорат қилган. Фуқаро ҳокимдан ижара ҳаққи ва уйини тиклаб беришини талаб қилган.\nАндижон вилояти ҳокимлиги Матбуот хизматининг маълум қилишича, юқоридаги ҳолат юзасидан вилоят ҳокимлиги томонидан ишчи гуруҳ тузилиб ҳолат юзасидан дастлабки ўрганиш ишлари амалга оширилган. Ўрганиш ишлари давомида тарқалган аудиоёзув ҳақиқатдан ҳам Андижон шаҳар ҳокими Баҳромжон Ҳайдаровга тегишли эканлиги ўз тасдиғини топган.\nШунингдек, фуқаро томонидан айтилаётган ижара ҳаққи ва уйини тиклаш тўғрисидаги ҳолат юзасидан ўрганишлар давомида фуқаро О.Н. истиқомат қиладиган А. Навоий шох кўчаси 57-сонли икки қаватли уйи сносга тушганлиги, ҳозирги кунда “Султон хаус” МЧЖ қурилиш фирмаси томонидан шу жойга кўп қаватли уй-жой мажмуасини қурилиш ишлари олиб борилаётгани сабабли фуқаро О.Н. ижарага чиқарилиб, унга ижара пуллари доимий равишда тўлаб келинаётгани аниқланган.\nВилоят ҳокимлиги хабарига кўра, фуқаро О.Н. Андижон шаҳар ҳокимига доимий равишда (куну-тун) 10-15 маротабадан телефон қўнғироқларини амалга ошириб, 2-хонали 52 кв метрдан иборат бўлган хона жойига “Султон хаус” МЧЖдан шаҳар марказидан 400 кв.метрдан иборат бўлган уй-жой ва Gentra автомобили ундириб беришни айтиб, шаҳар ҳокимини доимий обрўсизлантириб келган.\n“Ваҳоланки фуқаро О.Н.нинг ушбу хонадонга нисбатан уй-жойга бўлган эгалик ҳуқуқи мавжуд эмаслиги маълум бўлди. Аслида эса уй-жой онасининг номида эканлиги ва “Султон хаус” МЧЖ қурилиш фирмаси ҳамда фуқаро О.Н.нинг онаси ўртасида ўзаро келишган ҳолда янги қурилаётган уй-жойдан хонадон ажратиб бериш ҳақида келишувга эришилган”, дейилади ҳокимлик хабарида.\nТаъкидланишича, бугунги кун ҳолатига фуқаро О.Н.нинг онаси (уйнинг асл эгаси)га ижара учун тўланиши лозим бўлган пуллар тўлалигича тўлаб берилган.\nАндижон вилояти ҳокимлиги Баҳромжон Ҳайдаров фуқаро билан мулоқоти давомида уни ҳақорат қилганига алоҳида ҳуқуқий баҳо берилади.\n03 Декабрь 14:30 58416\n03 Декабрь 15:41 42327\n03 Декабрь 20:24 37200\n03 Декабрь 17:49 31241\n04 Декабрь 11:13 25294


Qalampir.uz | Ҳукуматдан эркинлик сўраётган “Озодлик” қачонгача унинг кўзига чўп суқади?\nҲукуматдан эркинлик сўраётган “Озодлик” қачонгача унинг кўзига чўп суқади?\nТаҳлил\t16 Май 20:58 9343\nБарчага маълумки, “Озодлик” радиоси омма ўртасида турли хил шов-шувли хабарларни ўзи билганича (ақли етганича) таҳрир қилиб тарқатиши билан дунёга машҳур. Олдинроқ ҳам бу нашрнинг эшитган ҳар қандай хабарини ўзи истаганидек ёритиши ҳақида асосли далиллар билан маълум қилган эдик.\nБу билан биз икки уч ой аввал ҳамманинг эътиборини қаратишни бошлагандик. Аммо, бу галгиси ҳаммасидан ошиб тушди...\nИжтимоий тармоқларда ўзини бутун дунё бўйлаб “сўз эркинлиги”нинг тимсоли сифатида “намойиш этиш”ни ҳуш кўрадиган “Озодлик” нашри мухбирлари турли хил алдов йўлларидан фойдаланган ҳолда Ўзбекистондаги давлат ташкилотларидан маълумотлар олишга урингани исботланган аудиоёзувлар тарқалди.\nУнга кўра, “Озодлик” радиосининг ўзбек хизматида ишлайдиган бир қатор ходимлари Ўзбекистондаги турли ташкилотларга телефон қилиб, ўзларини Давлат хавфсизлик хизмати ходими сифатида таништирган ҳолда, йўқ муаммоларни ҳам бор қилиб кўрсатиш учун журналистика этикасига умуман тўғри келмайдиган йўллардан фойдаланишган.\nБундан ташқари, турли провокацион саволлар билан давлат ходимларини калака қилишга урингани журналист номи учун ҳам, “сўз эркинлиги” жарчилари учун ҳам шармандали ҳолатдир.\nБу каби қўнғироқларни ёзиб олган ҳолда уларни ўзларига мослаб, ҳатто, умуман ўзгартирган кўринишда радиода эълон қилиш аслида қонунчиликка умуман тўғри келмайди.\nОлдинлари ҳам нашр Ўзбекистон ҳақида турли хил бўҳтонларни тарқатиб халқ орасида давлат ташкилотларига нисбатан норозилик кайфиятини юзага келтириш бўйича бир қанча уринишларни амалга ошириб келган.\nХалқ ўртасида эса, бу каби провокацион хабарларга тушуниб-тушунмасдан ёндашувлар кузатилиб туради. Қатра-қатра йиғилиб дарё бўлур деганларидек, “Озодлик”нинг бу каби ташвиқотлари ҳам куни келиб одамларда давлатга нисбатан ишончсизлик кайфияти уйғонмаслигига ким кафолат беради?\nШу ўринда таъкидлаш керакки, бугунги кунда Ўзбекистонда барча ОАВга сўз эркинлиги яратиб берилган. Бундан ташқари бир қатор халқаро нашрларнинг Ўзбекистон ҳудудида тақиқдан олингани алоҳида мавзу.\nМухтасар қилиб айтадиган бўлсак, “Озодлик”нинг сувни лойқалатишга уриниши – чўпчаклари ўз қарашига эга, фуқаролик позицияси мустаҳкам бўлган кишиларга таъсир кўрсата олмайди. Негаки, оқаётган кенг дарёдаги сувни биргина чўп ифлосантиришга қодир эмас. Шундай экан "Озодлик" ҳам халқаро нормалар, ахборот олиш ва уни тарқатиш, бир сўз билан айтганда, журналистика этикаларига тўла риоя қилган ҳолда ишлаши керак.\nЭнди ҳам “Озодлик”га ишонасизми? (видеофакт) Жиззахда 6-синф ўқувчиси нега вафот этди? ХТВ “Озодлик”га раддия билан чиқди\n24 Август 19:57 18420\n25 Август 13:11 9676\n23 Август 18:19 7035\n23 Август 14:31 6812


Превью. «Насаф» – «Сўғдиёна» - "Насаф" ФК расмий веб-сайти\n17 Aug 2020 Янгиликлар, "Насаф"га оид асосий хабарлар\n«Аждарлар» Суперлиганинг рестарти, 10-турда Жиззахнинг «Сўғдиёна» жамоасини қабул қилади. Хабарингиз бор, биринчи давранинг қолган тўрт учрашуви Тошкентда марказлашган ҳолда ўтказилади. Шу сабабли «Насаф» – «Сўғдиёна» учрашуви 17 август куни Бекободнинг «Металлург» стадионида бўлиб ўтади. Мазкур баҳс соат 18:30да бошланади.\nМазкур жамоалар Ўзбекистон чемпионатида шу вақтга қадар 40 бор куч синашишган. Натижалар «аждарлар»нинг яққол устунлигини кўрсатмоқда. Бўлиб ўтган 31 учрашувда қаршиликлар, 7 ўйинда эса жиззахликлар зафар қучишган. 2 учрашувда эса дуринг натижа қайд этилган.\nТўплар нисбати 86:33 га тенг. Устунлик табиийки «Насаф» тарафида.\nЎзаро учрашувларда қайд этилган энг юқори ҳисоблар қуйидагича: «Насаф» – «Сўғдиёна» 4:0, «Сўғдиёна» – «Насаф» 3:2.\nЖамоалар сўнгги ўзаро учрашувни 2019 йили 27 ноябрь куни Жиззахда ўтказган. Бу учрашувда 1:1 ҳисоби қайд этилган.


Ўзбекистонлик ҳуқуқбон Елена Урлаева 71 кундан бери “психдиспансер”да сақланмоқда – Ўзбекистон Инсон Ҳуқуқлари Жамияти\nЎзбекистонлик ҳуқуқбон Елена Урлаева 71 кундан бери “психдиспансер”да сақланмоқда\nЕлена Урлаева “Биз Андижонни унутмаймиз”, деб номланган пикет билан.\nЎзбекистонда мажбурий меҳнатни бартараф этиш йўналишидаги фаолияти учун бош қароргоҳи АҚШда жойлашган Меҳнаткашлар ҳуқуқлари халқаро форуми мукофотига сазовор топилган тошкентлик ҳуқуқ фаоли Елена Урлаева руҳий касалликлар шифохонасида мажбурий тарзда ушлаб турилибди. Елена Урлаева 12 май куни мукофотни қабул қилиб олиш учун АҚШга бориши керак эди. Бу ҳақда ҳуқуқ фаолининг ҳамкасблари Озодлик радиосига маълум қилдилар.\nЎзбекистонлик мустақил журналист ва ҳуқуқ фаоли Малоҳат Эшонқулованинг Озодлик радиосига айтишича, жорий йилнинг 1 март куни Меҳнаткашлар ҳуқуқлари халқаро форуми мажбурий меҳнатни бартараф этиш йўналишидаги фаолияти учун халқаро мукофот билан тақдирланган шахслар рўйхатини э.ълон қилган. Улар орасида ўзбекистонлик ҳуқуқбон Елена Урлаева ҳам бўлган.\n– Елена Урлаеванинг АҚШга боришини олдини олиш, мукофотни топшириш маросимида иштирок этишига йўл қўймаслик мақсадида руҳий касалликлар шифохонасига ётқизишган. Елена Урлаевани руҳий касалликлар шифохонасида сақлаш муддатини асосиз равишда чўзиб келишмоқда, – деди Малоҳат Эшонқулова.\nУнинг айтишича, Елена Урлаева Меҳнаткашлар ҳуқуқлари халқаро форуми мукофоти билан тақдирланган шахслар рўйхати эълон қилинганидан бир ҳафта ўтиб, яъни 7 март куни руҳий касалликлар шифохонасига мажбурий равишда олиб кетилган. Елена Урлаева бу вақтда АҚШга бориш учун чиқиш визасини олиш мақсадида турли давлат идораларига ариза билан мурожаат қилишни бошлаган.\nМалоҳат Эшонқулованинг айтишича, Елена Урлаевани 2 май куни касалхонадан чиқаришлари керак эди. Бироқ шифокорлар комиссияси унинг касалхонада қолиш муддатини яна асосиз равишда узайтирган. Халқаро меҳнат ҳақлари форуми мукофотини топшириш маросими Вашингтонда 12 май куни ўтказилиши керак эди.\n-Урлаеванинг руҳий касалликлар шифохонасига ётқизилиши унинг руҳий ҳолати билан эмас, балки касбий фаолияти билан боғлиқ деб ўйлайман. Чунки Ўзбекистонда ҳуқуқ фаолларини қамаш, уларга бўҳтон қилиш ёки руҳий касалликлар шифохоналарида мажбурий ушлаб туриш одатий ҳолатга айланган, – дейди Малоҳат Эшонқулова.\nЎтган йилнинг март ойида бош вазир Шавкат Мирзиёёвни судга бергани учун ҳукумат таъқибига учраган ҳуқуқ фаоли Алиқул Саримсоқов ҳам Тошкентдан ўғирлаб кетилиб, бир ой давомида Жиззах руҳий касалликлар шифохонасида ноқонуний ва мажбурий тарзда сақланган.\n2015 йилнинг июль ойида Ўзбекистон президентига йўллаган 2500 ёзма шикояти бир неча йиллар давомида кўриб чиқилмаётгани ҳақидаги 28 саҳифали аризасини Тошкентдаги АҚШ элчихонаси орқали 12 июнда Ўзбекистонга келган БМТ Бош котиби Бан Ки Мунга етказмоқчи бўлган ҳуқуқ фаоли Шуҳрат Рустамовга нисбатан Шайхонтохур туман суди “муомалага лаёқатсиз” , деб ажрим чиқарган.\n– Бу ҳаракатларнинг ҳаммаси президент маъмурияти ходимлари томонидан уюштирилган. Нега деганда, президент аппаратида менинг 2500 шикоятим таҳланиб ётибди, ҳали бирортаси кўриб чиқилган эмас. Ана шу шикоятларим асосидаги ҳисоботни 11 июнь куни, яъни Бан Ки Мун Тошкентга келишидан бир кун олдин АҚШ элчихонасига олиб бориб топширганман ва бу шикоятни БМТ Бош котибига етказишни илтимос қилганман. Шунинг учун мени руҳий носоғломга чиқариш ҳаракати бўлаяпти, – деди Шуҳрат Рустамов.\nАҚШ Давлат департаментининг жаҳондаги инсон ҳуқуқлари вазиятига доир ҳисоботларида ҳам Ўзбекистонда ўзгача фикрловчиларни руҳий касалхоналарда сақлаш амалиёти Тошкент расмийлари томонидан қўлланилиб келинаётгани қайд этилган.\nБундан аввалари ҳам бир неча маротаба руҳий касалликлар шифохонасига ётқизилган Елена Урлаева Озодлик радиосига берган интервьюларидан бирида мустақил тиббий экспертиза унинг руҳий соғлом эканини тасдиқлагани, аммо Ўзбекистонда бу ҳужжат эътиборга олинмаётганини айтган эди:\n-Мен Ўзбекистонда фаолларга нисбатан жазолаш мақсадида психиатрия қўлланилишини айтиб ўтмоқчиман. Масалан, мени бир йил давомида руҳий касалликлар шифохонасида сақлашган ва менга нисбатан психотроп препаратларни қўллашган. Мажбурий равишда даволашган. Ҳозир эса суд орқали руҳий носоғлом, деб қарор чиқартириб, мени барча ҳуқуқларимдан маҳрум қилишди. Аммо бир неча йил аввал халқаро ташкилотлар кўмагида мени Москвада руҳий экспертизадан ўтказишган. Экспертиза менинг соғлом эканимни тасдиқлаган. Аммо мазкур халқаро экспертиза хулосаси Ўзбекистонда тан олинмаяпти, – деган эди Елена Урлаева.\n“Альянс” ҳуқуқ ҳимояси ташкилоти раҳбари Елена Урлаева Ўзбекистон пахтазорларида мажбурий меҳнатдан фойдаланиш муаммосини мониторинг қилиб келади. Ўтган йили у Кореянинг Tji Hak-Soon жамғармаси таъсис этган халқаро мукофотга сазовор бўлган, бироқ бу мукофотни қабул қилиб олиш учун унга Кореяга чиқиш визаси берилмаган эди.\nPosted by admin at 08:06\tTagged with: Алиқул Саримсоқов, елена-урлаева, Малоҳат Эшонқулова, Шуҳрат Рустамов\nЕЛЕНА УРЛАЕВАНИНГ ҲАЁТИ ХАВФ ОСТИДА Зарнигор АЛИМБЕКОВА: МЕН ЎЗБЕКИСТОННИНГ АСИРИМАНМИ?


Афғонистон. 1982 йилнинг ёзи. Жанг бормоқда. Отишма кучайди. Душманнинг сафи кенгаймоқда. Тоҳир сафдоши, грузин Рамаздан хавотирлана бошлади: у отишдан тўхтаб қолган эди. Ўн-ўн беш қадам жойга эмаклаб бориб, дўстининг қонга беланиб ётганини кўрди. Дарров уни пана жойга судради.\n– Ҳозир, оғайни, озгина чида, ҳандаққа олиб бораману, санитарни чақираман, – деди у.\n– Фойдаси йўқ, кацо, – ингранди Маргиладзе. – Яхшиси, мени эшит. Куним битганини сезиб турибман. Сендан илтимос, жасадимни уйга ўзинг олиб бор. Бувамнинг ёнига дафн қилишсин.\n– Алжирама, дўстим, мана, санитар ҳам келиб қолди. Тузалиб кетасан, Тифлисга бирга борамиз. Сен шу ерда ётатур, мен бир оздан кейин келиб, хабар оламан.\nТоҳир жойига бориб, отишмани давом эттирди. Рамазнинг ўрнини рота командири Ҳамидов эгаллаган эди.\n– Маргиладзега нима бўлди? – сўради у.\n– Оғир яраланибди...\n– Кун ботяпти. Қош қорайса, душманлар уйларига қайтишади. Сен ҳам дам оласан. Озгина чидаб тур, – деб рота командири узоқлашди.\nТоҳир ўрнидан туриб, Рамаз ётган жойга қараб юра бошлади. Бирданига қайдандир автомат кўтарган душман аскари чиқиб қолди. Ора 15 қадамча эди. Бир-бирига қараб, тўхтаб қолишди. Худди улар бир-бирига «мен сени ўлдирмоқчи эмасман», деяётгандай эди. Душман чўнтагига қўл солаётганини кўриб, Тоҳир автомат тепкисини босди. Душман йиқилди. «Ҳаётим қил устида экан-да», ўйлади у. Лекин қалбида шодликни сезмади, юрагига ғулғула тушгандай бўлаверди. Илгари ҳам кўп жангларда иштирок этган, лекин бундай аҳволга тушмаган эди. «Ёш йигит экан. Чамаси, менинг тенгдошим, – ўйлади у. – Ота-онаси қандай қилиб уни урушга юбориб қўйган экан? Агар мен уни отмаганимда, у мени ўлдириши мумкин эди”.\nХаёллар гирдобида ўзини унинг ўрнига қўйиб кўрди. Тобут қошида отаси, онаси, ака-укалари йиғлашмоқда.\n«Сўнгги ой чўзилиб кетгандай бўлди, – ўйлади Тоҳир. – Тезроқ уйга юбориша қолса эди».\nҚош қорайгач, душман чекинди. Қамалнинг бешинчи куни ўтди.\nТоҳир Рамазнинг олдига келди. Боши ва кўкраги бинтланган, алаҳсираб ётарди. Кучли, тоғни урса талқон қиладиган йигит эди-я, деб кўзига ёш олди.\n– Йиғлаяпсанми, кацо? – сўради Рамаз.– Қўй, йиғлама. Тақдирга тан бериш керак. Лекин бир нарсани тушунмаяпман. Нега бу ерга келдик, мен нега бу дунёни тарк этяпман? Орзуларим, режаларим бир дунё эди. Отам милиционер эди, уч ёшимда жиноятчилар ўлдириб кетишган. Онам ёлғиз ўстирди. Ёлғиз ўғлидан вояга етган пайтида айрилган онанинг аҳволини тасаввур қила оласанми? Икки йил бўлди, кўрмаганимга. Бир марта кўриб, кейин ўлсам, армоним қолмасди, дўстим. Кацо, ҳеч бўлмаса, сен мени эслаб юр. Хизмат тугагандан кейин ойимнинг олдиларига бориб кел. Бечора онам ҳаётда ҳеч рўшнолик кўрмади. Бор умиди мендан эди. Мен ҳам бу дунёдан кетяпман.\nРамаз ҳансираб, қисқа-қисқа нафас оларди.\n– Рамаз, дўстим, ўлма, ўлмагин, – деб Тоҳир унинг қўлини қисди.\nДўстининг қўли бўшашганини сезгач, уни қучоқлаб йиғлади. Елкасига кимнингдир қўли теккач, ўгирилиб қаради. Рота командири бир гуруҳ аскарлар билан келган экан.\n– Бардам бўл, ука, – деди у. – Бандамиз, қўлимиздан нима келарди.\nАскарлар Рамазнинг жасадини олиб кетишди. Тоҳир кетаётиб, гимнастёркасининг ичида қаттиқ нарсани сезди. Олиб қараса – тумор. Боғичи узилиб кетибди.\nАрмияга жўнатишаётганида бувиси Зуҳра ая тақиб қўйган эди.\n– Болагинам, узоққа кетяпсан, бу тумор доим бўйнингда бўлсин, сени бало-қазодан асрайди, – деган эди у. – Буни менинг бўйнимга бувим тақиб қўйган. Иккинчисини акам Ҳасаннинг бўйнига таққан.\nЗуҳра ая отаси ва Ҳасан акасини кўп эсларди: «Акам ҳаёт бўлса, бир кўрсам армоним қолмасди».\nБувисининг ёши 70да. Демак, акаси ҳаёт бўлиши керак. Балки, унинг ҳам фарзандлари, неваралари бордир. Ҳали ҳам Афғонистонда яшаётгандир.\nТоҳир Зуҳра бувисининг бир ҳикоясини эслади.\n– Биз дунёга келганимизда бувим олмос кўзли тумор ишлатиб, бирини менга, бирини акам Ҳасаннинг бўйнига тақиб қўйган экан. Кичкиналигимда мен шамоллаб қолганимда дадам ойимни қўшни қишлоққа, табибнинг уйига юборибди. «Кеч бўлиб кетса, ота-онангнинг уйида ётиб қолинглар, Ҳасанга ўзим қараб тураман», дебди. Эртасига ойим билан келсак, дадам ҳам, Ҳасан ҳам йўқ экан. Орадан уч-тўрт кун ўтиб, уларнинг Афғонистонга кетиб қолгани ҳақида хабар келган. Отам бир бойнинг қўлида аравакашлик қиларди. Улар бир-бирига жуда яқин бўлгани учун бой отамни Афғонистонга кетишга кўндирибди. «Менинг оилам, болаларимни Афғонистонга олиб бориб ташлайсану, уйга қайтасан, эвазига бойлигимнинг бир қисмини сенга қолдираман», деган экан. Ойим кўп йиллар уларни кутди, лекин хабар бўлмаган. Сен қуйиб қўйгандай, бувангга ўхшайсан, Тоҳиржон ўғлим.\n– Умаров, командир чақиряпти, – деб, унинг хаёлини бўлиб юборди кимдир.\n– Икки аскарни олиб, сувга бориб келинглар. Йўлда эҳтиёт бўлинглар. Душманлар сув бўйида пойлаб туришлари мумкин. Сезиб қолишса, сув олмай қайтаверинглар.\nУчовлон дарага қараб йўл олишди. Ойнинг нури борлиқни ёритиб турар эди. Қўрқув-ҳаяжон билан булоқ бўйига бориб, идишларни тўлдиришди. Қайтаётганларида кимнингдир инграган товуши эшитилди. У ёқ, бу ёққа қарайди. Икки аскар шоша-пиша тепага кўтариляпти. Тоҳир “ким бўлиши мумкин?», деб товуш чиқаётган тарафга юрди. Ўзи отган душман экан. У ҳам одамку, балки ёрдам керакдир, деб, унинг ёнига борди.\nЧўнтагидан бинт чиқариб, ярадорнинг бошини боғлай бошлади. Шу пайт ойнинг шуъласида ялтираган туморни кўрдию, ҳаяжондан қўллари қалтираб кетди. Унинг ҳам ипи узилган эди.\n– Оғайни, сен буни қаердан олдинг? Ўзбекмисан? Ҳасан отанинг невараси эмасмисан? – деб уни саволга кўмиб ташлади.\n– Қара, бундай тумор менда ҳам бор, – деб чўнтагидан туморини чиқарди.\nЯрадор йигит кўзини очиб, туморга қаради, бир нима демоқчи бўлдию, айтолмади. Узоқдан автомат овози янградию, Тоҳирнинг боши яраланган йигитнинг кўкрагига тушди.\nТепадан ҳам автомат овози янгради. Рота командири Тоҳирнинг кечикаётганидан хавотир олиб, аскарлар билан сув бўйига қайтиб келаётган экан.\nҲамидов Тоҳирни авайлаб ерга ётқизди. У ўнг қўлида аллақандай боғични маҳкам ушлаб олган эди. Рота командири эҳтиёткорлик билан унинг кафтини очди. Ой нурида иккита бирдай, олмос кўзли тумор ялтираб кетди. Ҳамидов икки йигитни ёнма-ён ётқизди, уларга диққат билан тикилди ва ҳайратдан ёқасини ушлади. Улар худди ака-укадай бир-бирига ўхшарди.\nКомандир ҳеч нарсани тушунмади...\nАвазхон АБДУФАТТОҲ, 2019-02-14, 10:13 239


Бетаметазон-Дарница – medu.uz – Дорилар ҳақида маълумотлар ўзбек тилида\nHome Йўриқномалар Бетаметазон-Дарница\nПрепаратнинг савдо номи: Бетаметазон-Дарница\nТаъсир этувчи моддалар (ХПН): бетаметазон. цетилпиридин (betamethasone, сetylpyridinium)\nФаол моддалар: 1,22 мг бетаметазон валериати; 4 мг цетилпиридин хлориди;\nЁрдамчи моддалар: пропиленгликоль, минерал мойи, цитостеарил спирти, динатрий эдетати, тозаланган сув.\nТаърифи: оқ рангли, ҳидсиз, бир хил крем.\nФармакотерапевтик гуруҳи: Антисептиклар билан мажмуавий фаол кортикостероидлар. Бетаметазон ва антисептиклар.\nАТХ коди: D07B C01.\nПрепаратнинг таркибига кирувчи бетаметазон валериати маҳаллий яллиғланишга қарши, аллергияга қарши, қичишишга қарши ва антиэкссудатив таъсир кўрсатади.\nЦетилпиридин хлориди бактериостатик ва фунгистатик таъсир кўрсатади, бунинг натижасида препарат иккиламчи инфекцияни ривожланишини бартараф этади.\nГлюкокортикостероидлар билан даволашга сезувчан: экзема (атопик, нумуляр), нейродермит, дерматитлар (контакт, қуёшли, себореяли, эксфолиатив, радиацион, интертригиноз, стаз-дерматит), псориаз (тарқалган псориаздан ташқари), аногенитал ва қариялардаги қичишиш каби дерматозларнинг яллиғланиш кўринишларини камайтириш учун қўлланади.\nПрепарат сиртга қўлланади. Крем терининг шикастланган юзасига юпқа қават қилиб, ҳолатни оғирлигига қараб, суткада 1-3 марта суртилади. Суртишлар сони шикастланиш даражасига боғлиқ: препаратни енгил даражадаги шикастланишда суткада 1 марта, янада оғирроқ шикастланиш ҳолларида эса препаратни суртиш сонини ошириш лозим. Кўпчилик ҳолатларда самарага эришиш учун препаратни суткада 1-2 марта суртиш етарлидир.\nПрепарат окклюзион боғлов остида қўлланмайди, чунки препаратнинг ножўя таъсири кучайиши мумкин.\nПрепаратни узлуксиз қўллаш 4 ҳафтадан ошмаслиги керак. Агар 2-4 ҳафта давомида даволанганда ҳолат яхшиланмаса ёки ёмонлашса, қайта текширишни ўтказиш ва даволашни қайта кўриб чиқиш лозим.\nИммун тизими, тери ва тери ости қавати томонидан: ўта юқори сезувчанлик реакциялари, терини ачишиши ва/ёки санчиши ҳисси, иссиқни ҳис қилиш, терини қичишиши, таъсирланиши, қуруқлашиши, ёрилиб кетиши, пластинкасимон ва/ёки ўчоқли қипиқланиши, эритема, телеангиоэктазия, фолликулит, фолликуляр тошмалар, хуснбузарли тошмалар, гипертрихоз, иссиқлик, гипопигментация, розацеясимон (перорал) дерматит, аллергик контакт дерматит, терини дағаллашиши, терини ўзгариши, тери атрофияси, стриялар, иккиламчи инфекция.\nЭндокрин тизими томонидан: гипоталамо-гипофизар буйрак усти бези тизимининг буйрак усти безини иккиламчи етишмовчилигини ривожланиши билан кечувчи супрессияси, гиперкортицизм белгилари, Иценко-Кушинг синдроми.\nГлюкокортикостероидларни тизимли қўллаганда учрайдиган ҳар қандай ножўя реакциялар, шу жумладан буйрак усти бези пўстлоғини фаолиятини сусайиши препаратни маҳаллий, айниқса юқори дозаларда узоқ вақт давомида қўлланганда, окклюзон боғлов остида қўлланганда ва болаларда пайдо бўлиши мумкин.\nКортикостероидларни маҳаллий олган болаларга буйрак усти бези пўстлоғи фаолиятини сусайиши, Иценко-Кушинг синдроми, ўсишни секинлашиши, тана вазнини етарли даражада бўлмаслиги ва бош мия ички гипертензияси ҳолатлари кузатилган. Болаларда адренал супрессия симптомлари қон плазмасида ва сийдикда кортизолнинг паст даражасини ва адренокортикотроп гормонларига нисбатан рағбатлантирувчи реакциясини бўлмаслигини ўз ичига олади. Бош мия ички гипертензиясининг кўринишлари бош лиқилдоғини шишишини, бош оғриғини ва кўриш нервининг икки томонлама шишишини ўз ичига олади.\nТаъсир этувчи моддага ёки препаратнинг бошқа компонентларига юқори сезувчанлик; терининг бактериал, вирусли, замбуруғли инфекциялари (шу жумладан оддий ва ўраб олувчи герпес, сувчечак, тери туберкулёзи ва сифилис), вакцинациядан кейинги тери реакциялари, розацеа, розацеясимон (периорал) дерматитда қўллаш мумкин эмас.\nПрепарат офтальмологияда қўллаш учун мўлжалланмаган.\nБошқа дори воситалари билан ўзаро таъсири тўғрисида ва ўзаро таъсирнинг бошқа турлари тўғрисида маълумотлар йўқ.\nБироқ препаратни дори воситаларнинг, хусусан цетилпиридин хлоридининг таъсирини фаолсизлантирадиган сирт таранглик фаоллигига эга моддаларини сақлайдиган дори воситаларнинг маҳаллий қўлланадиган шакллари билан бир вақтда қўллаш тавсия қилинмайди.\nЁрдамчи моддаларнинг таркибида минерал мойини бўлиши туфайли, препаратни аногенитал соҳада қўллаш латекс презервативларнинг структурасини шикастлаши ва уларни қўллаш ҳавфсизлигини камайтириши мумкин.\nБетаметазонни тизимли сўрилишини тахмин қилиш мумкин бўлган ҳолларда, бошқа дори воситалари билан кўп сонли ўзаро таъсирларини эсда тутиш лозим.\nПрепарат офтальмологияда (кўзга, кўз атрофида) қўллаш учун мўлжалланмаган.\nПрепаратни юз терисига узоқ муддат давомида қўллашдан сақланиш лозим.\nПрепаратни юзга яқин соҳада қўлланганда эҳтиёткорликка риоя қилиш ва препаратни кўзга ва шиллиқ қаватига тушишидан сақланиш лозим.\nБетаметазонни тизимли сўрилиши туфайли, препаратни окклюзион боғловлар остида ва/ёки терининг катта соҳаларига (юқори дозаларда) ва/ёки узоқ вақт давомида (3-4 ҳафтадан ортиқ) қўлаш тавсия қилинмайди.\nМаҳаллий кортикостероидларни тизимли сўрилиши, уларнинг дозасига боғлиқ тарзда ошади. Юқори фаолликка эга кортикостероидларни терининг катта соҳаларига шифокорнинг кузатуви остида қўллаш ва вақти–вақти билан пациентнинг ҳолатини мониторинг қилиш лозим, чунки улар гипоталамо–гипофизар-буйрак усти бези тизимини сусайишини (ГГБУТ) чақириши мумкин. ГГБУТ фаолияти, одатда препарат бекор қилинганда тикланади. Алоҳида ҳолларда препаратни бекор қилиш симптомлари ривожланиши мумкин бўлиб, улар тизимли кортикостероидларни қўшимча қўллашни талаб қилади. ГГБУТ сусайиши ривожланган ҳолларда, препаратни суртишлар сонини камайтириш ёки тўхтатиш ва пациентни янада сустроқ таъсирга эга бўлган кортикостероидларга ўтказиш лозим.\nТерини таъсирланиши ёки юқори сезувчанлик белгилари пайдо бўлган ҳолларда препаратни қўллашни тўхтатиш ва шифокорга мурожат қилиш лозим.\nЗамбуруғли ёки бактериал суперинфекцияни ривожланиш ҳолларида қўшимча равишда замбуруғларга қарши ёки антибактериал воситаларни қўллаш зарур. Агар бунда исталган самара тез бошланмаса, кортикостероидларни қўллашни инфекция белгилари йўқ қилингунча тўхтатиш лозим.\nПрепарат ҳомиладорликнинг I уч ойлиги давомида қўлланмайди.\nПрепаратни фақат ҳомиладорликнинг охирги муддатларида, шу жумладан бўлғуси она учун кутиладиган фойда, ҳомила учун мумкин бўлган потенциал хавфдан яққол устун бўлган ҳоллардагина буюриш мумкин. Ушбу гуруҳ препаратларни ҳомиладорларга юқори дозаларда узоқ вақт давомида ёки окклюзион боғлов остида қўллаш мумкин эмас.\nҲозирда кортикостероидларни маҳаллий қўлланиши, уларнинг тизимли сўрилиш натижасида кўкрак сутига киришига олиб келиши мумкинлиги номаълум, шунинг учун эмизишни тўхтатиш ёки препаратни бекор қилиш тўғрисидаги қарорни қабул қилишда она учун даволашнинг муҳимлигини ҳисобга олиш зарур.\nБолаларда препаратни қўллаш ҳавфсизлги аниқланмаган, шунинг учун препарат ушбу тоифа пациентларда қўллаш учун мўлжалланмаган.\nАвтотранспортни ёки бошқа механизмларни бошқаришда реакция тезлигига таъсир қилиш хусусияти\nПрепарат одатда автотранспортни ёки бошқа механизмларни бошқаришда пациентнинг реакция тезлигига таъсир қилмайди.\nСимптомлари: маҳаллий қўллаш учун кортикостероидларни ҳаддан зиёд ёки узоқ қўллаш гипофизар-буйрак усти бези фаолиятини сусайишини чақириши мумкин, бу иккиламчи буйрак усти бези етишмовчилигига ва гиперкортицизм симптомларини, шу жумладан Иценко-Кушинг синдромини пайдо бўлишига олиб келади. Гиперкортицизмни ўткир сипмтомлари одатда қайтувчандир.\nДаволаш: симптоматик терапия, зарурат бўлганида электролит мувозанатини мувофиқлаштиришни ўтказиш лозим. Сурункали токсик таъсир кўрсатган ҳолатларда препаратни аста-секин бекор қилиш тавсия қилинади.\n15 г дан ёки 30 г дан тубада; 1 тубадан қутида.\nОригинал ўрамда 25оС дан юқори бўлмаган ҳароратда сақлансин.


Давлат корхоналари соф фойдасининг 10 фоизини инновацион фаолиятни молиялаштиришга сарфлайди\nЎзбекистон ҳукумати қарори билан хўжалик бошқаруви органлари ва йирик давлат корхоналаридаги инновацион фаолиятни қўллаб-қувватлаш жамғармаси тўғрисидаги намунавий низом тасдиқланди. Бу ҳақда Адлия вазирлигининг Telegram’даги каналида маълум қилинди.\nМазкур низомга асосан хўжалик бошқаруви органлари ва йирик давлат корхоналари жамғарма учун соф фойдасидан 10 фоиз миқдорида маблағ ажратади. Маблағлар хизмат кўрсатувчи тижорат банкларидан бирида очиладиган махсус ҳисоб рақамида жамланади.\nЖамғарма маблағлари қуйидаги мақсадларда сарфланади:\nЯнги техника ва технологияларни ишлаб чиқиш, зарур тажриба-саноат синовларини ўтказиш;\nИлмий-тадқиқот ва олий таълим муассасалари билан илмий-тадқиқот ишларини бажариш бўйича тузилган шартномаларни молиялаштириш;\nИлмий-тадқиқот ва олий таълим муассасаларининг моддий-техник ва илмий-лаборатория базасини мустаҳкамлаш, илмий-техник ходимларни моддий рағбатлантириш ва малакасини оширишда молиявий қўллаб-қувватлаш.\nЖамғарманинг жорий йилда фойдаланилмаган маблағлари қайтариб олинмайди ва келгусида фойдаланиш учун хўжалик бошқаруви органлари ва йирик давлат корхоналарининг махсус ҳисоб рақамида сақланади.


Quva.uz - ТАДБИРКОРЛАРГА СУЯНЧ ВА ТАЯНЧ БЎЛАМИЗ!\nТАДБИРКОРЛАРГА СУЯНЧ ВА ТАЯНЧ БЎЛАМИЗ!\n2019-11-18 16:14:09 272\nҚува тумани ҳокимлигининг тадбиркорларга\nМухтарам юртбошимиз Шавкат Миромонович Мирзиёев бошчилигида 2019 йил 7 ноябр кунги “Жорий йилда давлат бюджетига тушумлар прогнози ижросини таъминлаш, тадбиркорлик ва кичик бизнесни жойларда янада ривожлантириш” масалаларига бағишлаб ўтказилган видеоселекторда Мухтарам Президентимиз томонидан кичик бизнес ва тадбиркорликни янада ривожлантириш тўғрисида айтган фикрлари соҳада фаолият юритаётган кишиларнинг кучига куч, ғайратига ғайрат қўшди, десак муболаға бўлмайди.\nАҳолиси деярли 255,0 минг нафарга етаётган туманимиз ҳар жиҳатдан вилоят миқёсида муносиб ўринга эга. Жумладан, тадбиркорлик борасида ҳам. Биргина кичик бизнес субъектларининг туман саноат маҳсулотларидаги улуши 49,1 фоиздан ошди.\nАммо ҳали жамиятимизда фаол тадбиркорлик маданиятини шакллантириш, вилоятимизнинг барча ҳудудларида юксак маънавиятли, мустақил фикрлайдиган, Ватанимиз тақдири ва истиқболи учун масъулиятни ўз зиммасига олишга қодир, замонавий ва фаол тадбиркорлар сафини кенгайтиришимиз зарур.\nТуманимиз маркази ва қишлоқларимизнинг чиройи, ижтимоий соҳаларнинг ривожланиб бориши ва такомиллашуви, одамлар ҳаётининг фаровонлашуви – буларнинг ҳаммасида Сиз, азиз тадбиркорларнинг ҳиссангиз катта. Сиз тўлаётган солиқлар туфайли мамлакат бюджети ўсиб боряпти ва бу маблағлар Ватан равнақи, халқ фаровонлигига йўналтирилмоқда. Ўзини шу юрт ва халқнинг асл фарзандиман деган ҳар бир тадбиркор фаолиятини кенгайтириш мамлакатимиз истиқболига хизмат қилишини англаб турганига шубҳам йўқ.\nЎзбекистонда тадбиркорликни қўллаб-қувватлашнинг қонуний асослари яратилиши туфайли мамлакатимиз дунёдаги энг яхши 20 та ислоҳотчи давлатлар қаторидан жой олди.\nҚадим-қадимдан халқимиз зиёли ва тадбиркор бўлган. Тадбиркорлик қобилиятини ривожлантиришда Давлатимиз раҳбарининг ташаббуси билан амалга оширилаётган “Ҳар бир оила – тадбиркор” Давлат дастури муҳим аҳамият касб этмоқда. Унга кўра, жорий йилнинг январь-октябрь ойларида аҳоли бандлигини таъминлаш мақсадида тумандаги 2483 нафар фуқароларга 37,1 млрд.сўм имтиёзли кредит маблағлари ажратилди. Тикувчилик, чорвачилик, ёғочсозлик каби соҳаларга ихтисослашган ўнлаб оилалар элга танилди. Уларда “Устоз-шогирд” лойиҳаси доирасида минглаб ёш йигит-қизлар ҳунар ўрганмоқда.\nНатижада юзлаб муҳтож оилаларда уй меҳнати, касаначилик ва бошқа турдаги тадбиркорлик ташкил этилди. Ўз навбатида шу йўл билан оилаларнинг қўшимча даромад манбаи яратилди. Шуни алоҳида таъкидлаш керакки, биз асосий эътиборни кафолатланган иш ўрни ташкил этадиган ва ялпи ички махсулот ҳажми ошишига таъсир кўрсатадиган тадбиркорлик субъектларини қўллаб-қувватлашга қаратамиз.\nСизнинг фаолиятингизни ривожлантириш, самарадорлигини ошириш, янги ишчи ўринлар яратиш борасидаги ҳаракатларингизни қўллаб-қувватлаш учун тумандаги 4 та сектор раҳбарлари ҳамда барча даражадаги раҳбарларнинг кичик бизнес соҳасини ривожлантириш борасидаги иш услуби тубдан ўзгартирилмоқда. Бундан буён ҳокимият вакиллари 70 фоиз иш вақтини тадбиркорлик ва кичик бизнесни ривожлантиришга сарфлайди, ҳафтанинг душанба, сешанба ва чоршанба кунлари фақатгина тадбиркорлик масалалари билан шуғулланади.\nШу кунга қадар, 4 та сектор раҳбарлари ҳамда идора ва ташкилот раҳбарлари томонидан ўтказилган сайёр қабуллар давомида ҳамда 200 га яқин тадбиркорлар билан ўтказилган учрашувларда тушган 50 тадан ортиқ мурожаатлар, Бош вазир қабулхонасига тушган 96 та муаммоли масалалар ижобий ҳал этилди.\nБунинг учун Ўзбекистон Республикаси Бош вазирининг тумандаги Тадбиркорларнинг мурожаатларини кўриб чиқиш қабулхоналарида тадбиркорлик фаолиятидаги мавжуд муаммоларни ўрганиб борувчи доимий Штаблар фаолияти йўлга қўйилди.\nЎрганишлар шуни кўрсатдики, туманимизда 480 та юридик шахслар ва 605 та ЯТТлар фаолият кўрсатмаяпти. Биз биринчи навбатда уларнинг фаолиятини тиклашга кўмаклашиш вазифасини олдимизга қўйганмиз. Шу кунгача уларнинг 90 таси фаолияти қайта тикланиб, ҳозирги кундан 100 дан зиёд янги иш ўринлари яратилди. Бундан ташқари, 182 нафар субъектлар фаолиятини бошқа давом эттирмаслигини ёки бошқа фаолият билан шуғулланишини билдиргани сабабли давлат реестридан чиқарилди, 239 тасига Суд идораларига даво аризалар киритилди.\nТадбиркорлар дуч келадиган муаммолардан бири уларга ер-мулк ажратиш билан боғлиқ. Муаммо ечими йўлида қўйилган дастлабки қадамлардан бири шуки, туманимизда бўш ер участкалари электрон аукцион савдога чиқарилмоқда. Шу йилнинг ўзида 5,8 гектар 15 та бўш ер участкалари электрон аукцион савдога жойлаштирилди.\nЯна бир гапни айтмоқчи эдим, шу пайтга қадар кредитлар айниқса, имтиёзли кредит маблағлари мурожаат қилган “муҳтож” тадбиркорларга бериб келинди. Бундан буён иш ўринлари мавжуд ишлаб чиқариш ташкил этиш “хоҳиши бор” тадбиркорга устуворлик берилади. Мақсадимиз кредит маблағларидан самарали фойдаланишни йўлга қўйишдир.\nМаълумки, шу кунгача тадбиркорга кредит ажратилиши масаласида банклар ўзининг вилоят, республика раҳбарияти хулоса ва тасдиғини олиши зарур эди. Муҳтарам Президентимизнинг топшириқлари асосида бундан буён вилоят, республика банклари ваколатларини туман, шаҳар банкларига бериш йўли билан ортиқча қоғозбозлик ва сарсонгарчиликларга барҳам берилади.\nЎзбекистон Республикаси Президенти Шавкат Мирзиёев “Жорий йилни Фарғонада саноатни ривожлантириш ва инвестиция олиб кириш йили бўлади ва уни Фарғона тажрибаси деб атаймиз” дегандилар.\nБиргина рақам келтирмоқчиман, жорий йилнинг ўтган даврида туман иқтисодиётига 6,5 млн. АҚШ доллари миқдорида тўғридан-тўғри хорижий инвестициялар ўзлаштирилди.\nБугунги кунда вилоятда 15 та хорижий инвестиция иштирокидаги қўшма корхоналар фаолият кўрсатмоқда. Йил якунига қадар уларнинг сонини 20 тага етказиш бўйича ишларни ташкил қилмоқдамиз. Сиз азиз тадбиркорларга мурожаат қилиб, шуни айтмоқчиманки, ҳар бирингиз ана шу қўшма корхоналарнинг муассисларидан бири бўлиш имкониятингиз бор. туманимизга Хитой, Корея, Миср, Россия каби кўплаб давлатлардан сармоядорлар маҳаллий ҳамкорларни излаб келиб туришибди. Вилоят ҳокимлиги ташаббуси билан ўтказилаётган “Бизнес форум” ва ярмаркаларда фаол иштирок этиб, ўзингизга ҳорижий ҳамкор танлаб, замонавий технологияларга асосланган ишлаб чиқариш корхоналари бунёд этишингизни ҳамиша қувватлаймиз.\nПрезидентимиз Шавкат Мирзиёевнинг шу йилнинг 6-7 май кунлари Фарғона вилоятига ташрифи чоғида туманимизнинг ижтимоий-иқтисодий салоҳияти тўғрисида фикр юритиб ҳалқимизни азал-азалдан қишлоқ хўжалиги маҳсулотлари етиштиришдаги миришкорлиги, меҳнатсеварлигини алоҳида эътироф этиб, ишонч билдириб, 2020-2021 йилларда бошоқли дон экинлари майдонларини қисқартириб, уларнинг ўрнида 2 минг гектарда анорчилик кооперацияларини ташкил этиш бўйича таклифларини берганликлари биз Қуваликларни янада қаттиқроқ меҳнат қилишга ундайди. Мақсад фақат мева етиштириш эмас, уни сақлаш, қайта ишлаш, қадоқлаш каби тадбиркорлик фаолияти билан боғлиқ йўналишларни ҳам ташкил этишдир. Ишонаманки, сиз, менинг тадбиркор дўстларим бу соҳада ҳам фаоллик кўрсатасиз.\nТадбиркорликни ривожлантиришда ҳар жойнинг ўз хусусиятидан келиб чиққан ҳолда ихтисослашувни ташкил этиш заруратга айланди. Туманда аҳоли жон бошига саноат маҳсулоти ишлаб чиқариш ўртача 2,4 млн.сўмни ташкил этмоқда. Аммо бу кўрсаткич вилоят даражасидан юқори эмас. Демак тадбиркорликни ривожлантиришга қўшимча шарт-шароит яратишимиз зарур.\nТуманимизда мевани қайта ишлаш корхоналари ташкил этиш, логистик марказ очиш учун қулай шароитлар мавжуд. Мавжуд тадбиркорлик субъектлари, энди фаолиятини бошламоқчи бўлган тадбиркорлар бу соҳаларга жиддий эътибор беришларини сўраймиз.\nБиламан, ҳар қандай ишлаб чиқариш ёки тадбиркорликнинг бошқа йўналишларини амалга ошириш газ, сув, электр таъминоти каби масалалар билан чамбарчас боғлиқ. Мамлакатимизда бўлгани каби туманимизда ҳам бундай ресурслар билан энг аввало тадбиркорлик субъектлари таъминланмоқда. Ишонинг, мен туман ҳокими сифатида бу масалада тадбиркорлик фаолиятини бошлаган инсонларнинг энг яқин кўмакчисиман.\nЎзбекистон Республикаси Президентининг 2019 йил 21 июнь куни “Кичик саноат зоналари фаолиятини мувофиқлаштириш ва бошқаришни янада такомиллаштириш чора-тадбирлари тўғрисида”ги қарорига асосан вилоятимиз шаҳар ва туманларидаги барча кичик саноат зоналари вилоят ҳокимлиги ҳузуридаги “Кичик саноат зоналарини бошқариш бўйича ягона дирекцияси” тасарруфига бирлаштирилди.\nАйни дамда туманимизда умумий майдони 15 гектардан иборат 3 та кичик саноат зоналарида, қиймати 6,5 млрд. сўм бўлган 4 та лойиҳаларни ишга тушурилиши режалаштирилган.\nҲали бу кичик саноат зоналарида ўзлаштирилмаган қувватлар, имкониятлар тадбиркорларни кутмоқда. Ушбу кичик саноат зоналарига яна юзлаб тадбиркорлар ўз лойиҳаларини жойлаштиришлари, яратилган қулай шароит ва имтиёзлардан фойдаланишлари мумкин. Билиб қўйинг, ҳар бир лойиҳа шахсий назоратимиз остида бўлади. Лойиҳани ишлаб чиқишдан, то уни амалга оширишгача бўлган барча жараёнда бевосита кўмак бериш биринчи галдаги вазифамиздир.\nБир нарсани англашимиз керак: Сизнинг лойиҳангиз – туманимизнинг эртанги келажаги ва аҳолимиз фаровонлигининг кафолатидир. Сиз туфайли туманда ишсизлик қисқаради, даромадлар ошади, оилаларимиз, аёлларимиз ва фарзандларимиз турмушидан миннатдор бўлиб, ўз юртида ҳаловат топади.\nКелаётган 2020 йилга режаларимиз янада катта. Ҳар бир ҳудудни жадал ривожлантириш, аҳоли турмуш даражасини оширишга қаратилган лойиҳаларни амалга оширамиз.\nТадбиркорга давлат ва ҳуқуқ назорат идоралари илгари “ўгай” кўз билан қарагани сир эмас. Бундай муносабат маълум муддат одамларда тадбиркорликка қизиқишни сусайтирди. Аммо энди ҳеч қачон бундай бўлмайди. Тадбиркорликка ортиқча аралашувларнинг олдини олиш, давлат органлари билан муносабатлар текшириш эмас, балки тадбиркорликка фақат ва фақат ёрдамлашиш нуқтаи назаридан қурилади. Ҳар бир тадбиркорнинг мулки даҳлсиз, ҳеч бир тадбиркордан турли сабабларни важ қилиб, унинг мулки тортиб олинмаслиги ёки бузилмаслиги кафолатланади.\nТадбиркорни ўз ишидан қолдириб мажлисбозлик қилишга бутунлай чек қўйилади.\nТан олиш керак. Баъзида тадбиркорга унинг ихтиёрига қарамай ҳомийлик қилиш каби вазифалар ноўрин равишда юкланган. Мен Қува тумани ҳокимлиги номидан шуни алоҳида таъкидлаб ваъда бераманки, бундай ҳолатга ҳеч қачон йўл қўйилмайди. Тадбиркор мулки ва маблағини ўз инон-иҳтиёри билан тасарруф этади. Бирон бир идора уни фаолиятига аралашмайди, унинг амалий-молиявий ҳолатини ноқонуний текширишларига батамом чек қўйилади.\nТадбиркорлар олдида бундан кейин ҳеч қандай тўсиқлар бўлмаслиги учун ҳудуддаги барча раҳбарлар,Ўзбекистон Республикаси Президентининг 2019 йил 14-майдаги “Тадбиркорлик фаолиятини куллаб-кувватлаш ва химоя килиш тизимини тубдан такомиллаштириш, чора-тадбирлари тугрисида”ги ПФ-5718 сонли фармонига асосан, Қува туманидаги Узбекистон Республикаси Бош Вазирининг Тадбиркорлар мурожаатларини кўриб чиқиш қабулхонасида тадбиркорларни, шу жумладан, чел эллик инвесторларни кунлик кабул килиш бўйича тузилган ишчи гурух билан хамкорликда тумандаги барча рахбарлар томонидан хафтада камида 1 нафардан кам бўлмаган миқдорда, тадбиркорлик билан шуғулланиш истагида бўлган фуқаролар ва тадбиркорлик субъектларига амалий ёрдам кўрсатилганлиги юзасидан шахсан ҳоким томонидан назоратга олинади.\nПрезидентимизнинг “Иккита иш ўрни яратган тадбиркорни бошимга кўтараман” деган сўзлари ҳар бирингизга қўш-қанот бўлсин.\nЮқорида таъкидлаганимдек туманимизнинг барча бошқарув идоралари масъуллари, мен – туман ҳокими сизларнинг энг яқин кўмакдошингиз ва ёрдамчингиз бўламиз деб кафолат бераман. Бутун куч, бор билим ва тажрибангизни тадбиркорликни ривожлантиришга сарфланг! Бирон бир муаммо, таклиф туғилганида менинг эшигим Сиз учун ҳамиша очиқ.\nҚувамизни янги Ўзбекистоннинг энг ривожланган туманига айлантириш йўлидан биргаликда борайлик!\nҚува тумани сектор раҳбарларининг телефон рақамлари:\nҚурбонов Равшанбек Хайдаралиевич – 1-сектор раҳбари. Қува тумани ҳокими.\nМаматалиев Ахдхамжон Асқарович – 2-сектор раҳбари. Қува тумани Прокурори.\nАсқаров Дилмурод Қобилович – 3-сектор раҳбари. Қува тумани Ички ишлар бўлими бошлиғи.\nМақсудов Носиржон Муродилович – 4-сектор раҳбари. Қува тумани Давлат солиқ инспекцияси бошлиғи


Видео Archives - UzAnalytics\n13-14 июнь кунлари Тошкентда VI КАМКА (Марказий Осиё, Мўғулистон, Кавказ ва Афғонистон) минтақавий форуми бўлиб ўтди. Мазкур анжуман Рамсфельд Жамғармаси (АҚШ), Марказий Осиё ва Кавказ институти (АҚШ) ҳамда КАМКА тармоғи…\n7-8 июнь кунлари Наманганда Doing business with Namangan халқаро инвестицион форуми бўлиб ўтди. Форум Ўзбекистон Ташқи ишлар вазирлиги ва Наманган вилояти ҳокимлиги томонидан ташкил этилди. Бу каби кенг кўламли тадбирга…\n15 март куни Тошкентда Қозоғистон, Ўзбекистон, Тожикистон, Туркманистон ва Қирғизистон республикаларининг расмий ҳукумат делегациялари иштирокида биринчи Марказий Осиё иқтисодий форуми бўлиб ўтди.\nТошкентда 19-20 февраль кунлари «Марказий Осиёда ўзаро муштараклик: таҳдидлар ва янги имкониятлар» мавзусида халқаро конференция бўлиб ўтди. Анжуман ишида 130 га яқин хорижий экспертлар иштирок этдилар. Икки кун давомида экспертлар…\n5-6 февраль кунлари Тошкентда “Буюк Келажак” халқаро нодавлат нотижорат ташкилоти томонидан ташкил этилаган “Ўзбекистон-2035” Иккинчи халқаро форуми бўлиб ўтди.Форум давомида “Буюк Келажак” Кенгаши экспертлари 2035 йилгача мамлакатнинг узоқ муддатли ривожланиш…\n«Менинг отам масжид имоми, у мени тиббиёт институтига кириб, стоматолог бўлишимни жудаям истар эди. Бироқ мен мадрасани танладим», – дейди видеорепортаж қаҳрамони Азиза. У Бухородаги хотин-қизлар мадрасасига Сирдарёдан келиб таҳсил…\nЎзбекистон спорти тарихида «Бинокор» номи билан шайба сурган хоккей жамоаси бўлганини билганмисиз? Ўрта Осиёда энг йирик «Юбилейний» муз саройиничи? 1973 йилда Ўзбекистонда «Бинокор» хоккей жамоасига асос солинган. Гарчи илк ўзбек…\nРоссия Президенти Владимир Путин Ўзбекистонга 2000 кишилик делегацияни бошлаб келди. Бунақаси ҳали икки давлат муносабатлари тарихиди рўй бермаган. Ҳарбий, савдо-иқтисодий, инвестициявий, таълим ва бошқа йуналишда 800 та ҳужжатлар имзоланди. Ўзбекистон…\nЎзбекистоннинг Нукус шаҳридаги санъат музейига рассом ва санъатшунос Игорь Савицкий асос солган. У ХХ асрнинг ўрталарида ушбу шаҳарга кўчиб ўтади. Савицкий Совет Иттифоқида таъқиқ остида бўлган «рус авангарди оқимига мансуб…\nХалқаро муносабатлар (30)


الْحَمْدُ لِلَّهِ الَّذِي جَعَلَ الْأَخْلَاقَ مِنَ الدِّينِ، وَأَعْلَى بِهَا شَأْنَ الْمُؤْمِنِينَ، وَالصَّلاَةُ وَالسَّلاَمُ عَلَى رَسُولِهِ سَيِّدِنَا مُحَمَّدٍ، صَاحِبِ الْخُلُقِ الْقَوِيمِ، صَلَّى اللَّهُ عَلَيْهِ وَعَلَى أَصْحَابِهِ الطَّيِّبِينَ الطَّاهِرِينَ وَمَنْ تَبِعَهُمْ بِإِحْسَانٍ إِلَى يَوْمِ الدِّينِ أَمَّا بَعْدُ\nМуҳтарам жамоат! Маълумки, динимиз ҳусни хулқли, хуш муомалали, ўзаро меҳр-оқибат, катталарга иззат-ҳурмат, кичикларга эса раҳм-шафқатли бўлиш, ўзгани айб-нуқсонларини ва саҳв-хатоларини кечириш каби гўзал ахлоқларга чақиради. Гўзал хулқли бўлиш – пайғамбарлар, сиддиқлар ва солиҳ зотларнинг хулқларидан бўлиб, бу билан киши буюк мақом ва мартабаларга эришади. Барча гўзал хулқлар Пайғамбаримиз саллаллоҳу алайҳи васалламда мукаммал ва бенуқсон ҳолда ўз аксини топган. Бу ҳақда Аллоҳ таоло У Зотни мақтаб бундай деган:\nяъни: Албатта, Сиз буюк хулқ узрадирсиз! (Қалам сураси 4-оят). Ҳақиқатан, Пайғамбаримиз алайҳиссалом биринчи даражадаги комил инсон ва барча яхши хулқларни ўзларида жамлаган Зот эканларига асло шубҳа йўқ.\nПайғамбаримиз алайҳиссалом ҳазрати Абу Ҳурайра разияллоҳу анҳуга қуйидагича насиҳат қилганлар:\n"يا أبا هريرة! عليك بحسن الخلق" قال أبو هريرة رضي اللّه عنه: وما حسن الخلق يا رسول الله؟ قال: "تصل مَنْ قطعك، وتعفو عمن ظلمك، وتُعطي من حرمك"\n(رواه الإمام البيهقي عن أبي هريرة رضي الله عنه)\nяъни: “Эй Абу Ҳурайра! Ўзингизга ҳусни хулқни лозим тутинг!”. Шунда Абу Ҳурайра разияллоҳу анҳу: Ё Расулаллоҳ! Ҳусни хулқ нима? – деб, сўрадилар. Расулуллоҳ алайҳиссалом: “Сиздан силаи раҳмни узган билан уни боғлашингиз, сизга зулм қилган кишини кечиришингиз ва сизни маҳрум қилган кишига инъом қилишингиз ҳусни хулқдир”, - дедилар (Имом Байҳақий ривоятлари).\nШунингдек, ҳусни хулқли киши деб – очиқ юзли, чиройли муомалали, кечиримли, оғир-босиқ, ўзгаларга фойдаси тегадиган, беозор, ҳаёли, ғазабини жиловлай олган, ростгўй ва шу каби яхши хислатларни ўзида мужассам қилган кишига айтилади.\nАзизлар! Динимизда гўзал хулқ соҳибларига катта ажру савоблар ва юксак мақом ва мартабалар ваъда қилинган. Улардан баъзиларини қуйида баён қиламиз:\nГўзал хулқ – жаннатга киришга сабабдир. Бу ҳақда Пайғамбаримиз алайҳиссалом шундай деганлар:\nяъни: “Гарчи ҳақ бўлса ҳам тортишмаган кишига жаннатнинг четидан уй берилишига кафилман. Гарчи ҳазиллашиб бўлса ҳам ёлғон гапирмаган кимсага жаннатнинг ўртасидан уй берилишига кафилман. Хулқи чиройли бўлган кишига эса жаннатнинг энг олий жойидан уй берилишига кафилдирман” (Имом Абу Довуд ривоятлари).\nГўзал хулқ – Пайғамбаримиз алайҳиссалом энг яхши кўрган инсон бўлишга сабабдир. Бу ҳақда Расулуллоҳ алайҳиссалом бундай деганлар:\nإِنَّ مِنْ أَحَبِّكُمْ إِلَيَّ وَأَقْرَبِكُمْ مِنِّي مَجْلِسًا يَوْمَ الْقِيَامَةِ أَحَاسِنَكُمْ أَخْلَاقًا، وَإِنَّ أَبْغَضَكُمْ إِلَيَّ وَأَبْعَدَكُمْ مِنِّي مَجْلِسًا يَوْمَ الْقِيَامَةِ الثَّرْثَارُونَ ، وَالْمُتَشَدِّقُونَ ، وَالْمُتَفَيْهِقُونَ قالوا: يا رسولَ اللَّهِ، قد علِمنا الثَّرثارينَ والمتشدِّقينَ فما المتفَيهقونَ؟ قالَ: المتَكَبِّرونَ\n(رواه الإمام الترمذي عن جابر بن عبد الله رضي الله عنه)\nяъни: “Қиёмат куни менга маҳбуброғингиз ва яқинроғингиз хулқлари чиройлироғингиздир. Қиёмат куни мен учун ёқимсизроғингиз ва мендан узоқроғингиз сергап, кўп вайсайдиган ва “мутафайҳиқлардир”, дедилар. Шунда: “Ё Расулуллоҳ, биз сергап ва кўп вайсайдиганларни биламиз. “Мутафайҳиқлар” кимлар?” деб сўралди. У зот: “Мутакаббирлардир”, деб жавоб бердилар (Имом Термизий ривоятлари).\nГўзал хулқ – Қиёмат куни мезонни оғир бўлишига сабаб бўлади. Бу ҳақда Расулуллоҳ алайҳиссалом бундай деганлар:\nمَا شَيءٌ أثقلُ فِي مِيْزَانِ الْمُؤْمِنِ يَوْمَ الْقِيَامَةِ مِن خُلُقٍ حَسَنٍ، فَإِنَّ اللَّهَ تَعَالَى لَيُبغِضُ الْفَاحِشَ الْبَذيءَ\nяъни: “Қиёмат куни мўминнинг мезонида ҳусни хулқдан кўра оғирроқ нарса бўлмас. Албатта, Аллоҳ фаҳш ва чиркин сўз айтувчини ёмон кўрур”, (Имом Термизий ривоятлари).\nҚиёмат кунида банданинг амалларини тортадиган адолат тарозусида яхши амаллари оғир келиб жаннатга киришни истаган одам ҳусни хулқли бўлиши керак. Ҳусни хулқли бўлмай, фаҳш гап ва ишларни қиладиган, тилида чиркин сўзларни айтадиган кишини эса Аллоҳ таоло ёмон кўради. Шунинг учун ҳусни хулқли бўлиш ва фаҳшдан ҳамда чиркин гап-сўзлардан йироқ бўлишимиз керак.\nХусусан, ҳозирги пайтда ҳусни хулқ мавзусига ижтимоий тармоқлардаги мулоқотларимизда ҳам жуда муҳтожмиз. Айниқса, айрим ёшлар ҳаётда ўзларини одобли тутсаларда, ижтимоий тармоқларда мутлақо ўзгача хулқда бўлишлари ачинарли ҳол. Ўзаро ёзишма ва мулоқотларда бировларни ҳақорат қилиш, камситиш, инсонларни ғийбат қилиб, обрўсизлантириш оддий ҳолга айланмоқда. Аслида, шариатимизга кўра “Ал-мактуб – кал-махтуб” яъни, “Ёзилган сўз – айтилган гап билан баробар” деган қоида бор. Шунинг учун мусулмон киши ҳар бир гап-сўзини ўйлаб ёзиши, ғийбат ва бўҳтон ҳамда ўзгаларга қўполлик ва зулмдан жуда эҳтиёт бўлиши зарур.\nГўзал хулқ – умр зиёда бўлиши ва юрт обод бўлишига сабабдир. Бу ҳақда Пайғамбаримиз алайҳиссалом бундай деганлар:\nأنَّه مَن أُعطِيَ حَظَّهُ مِنَ الرِّفقِ، فَقَدْ أُعطِيَ حَظَّهُ مِنْ خَيْرِ الدُّنْيَا وَالآخِرَةِ. وَصِلَةُ الرَّحِمِ، وَحُسْنُ الخُلُقِ، وحُسْنُ الجِوارِ، يَعْمُرَانِ الدِّيَارَ، وَيَزِيدَانِ فِي الْأَعْمَارِ\n(رواه الإمام أحمد عن عائشة رضي الله عنها)\nяъни: “Кимга мулойимликдан насиба берилган бўлса, унга дунё ва охират яхшилигидан насибаси берилибди. Силаи раҳм, ҳусни хулқ ва яхши қўшничилик диёрларни обод, умрларни зиёда қилади” (Имом Аҳмад ривоятлари).\nҲусни хулқ – ажр-савобларни кўпайтириб берилишига сабабдир. Бу ҳақда Расулуллоҳ алайҳиссалом бундай деганлар:\nإِنَّ الْمُؤْمِنَ لَيُدْرِكُ بحُسْنِ خُلُقِه دَرَجَةَ الصَّائِمِ الْقَائِمِ\n(رواه الإمام أبو داود عن عائشة رضي الله عنها)\nяъни: “Албатта, мўмин ўзининг ҳусни хулқи ила рўза тутучи ва бедор бўлувчининг даражасини топади” (Имом Абу Довуд ривоятлари).\nДарҳақиқат, кундузи рўза тутиб, кечаси тик туриб намоз ўқиган ҳолида бедор ўтказадиган одам қанчалар олий даражаларга эришишини ҳаммамиз яхши биламиз. Фарзу вожиб бўлган амалларни бажариб, яна нафл амаллар билан ортиқча савоб ишлайман деган одам ҳусни хулқ билан ҳам юқори даражаларга эришмоғи мумкин экан. Ҳусни хулқли одамни дунёда ҳам ҳамма яхши кўради ва ҳурмат қилади. Ундан ҳамма мамнун бўлади.\nПайғамбаримиз саллаллоҳу алайҳи васаллам ҳусни хулқни бир қанча шўъбаларини ўзида мужассам қилган ҳадиси шарифларида бундай деганлар:\nتَبَسُّمُكَ في وَجْهِ أخِيكَ لَكَ صَدَقَةٌ وأمْرُكَ بالمَعْرُوفِ ونَهْيُكَ عنِ المنْكَرِ صَدَقَةٌ وإِرْشادُكَ الرَّجُلَ في أرْضِ الضَّلالِ لَكَ صَدَقَةٌ وإِماطَتُكَ الحَجَرَ والشَّوْكَ والعَظْمَ عن الطَّرِيقِ لَكَ صَدَقَةٌ وإِفْراغُكَ مِنْ دَلْوِكَ في دَلْوِ أخِيكَ لَكَ صَدَقَةٌ\n(رواه الإمام الترمذي عن أبي ذر رضي الله عنه)\nяъни: “Биродарингизни юзига табассум қилмоғингиз садақадир. Амри маъруф, наҳйи мункар қилмоғингиз садақадир. Йўлда адашган одамга тўғри йўлни кўрсатиб қўймоғингиз садақадир. Йўлдан тошни, тиконни ва суякни олиб ташлашингиз садақадир. Челагингиздан биродарингизнинг челагига қуйиб бермоғингиз садақадир” (Имом Термизий ривоятлари).\nУшбу ҳадиси шарифдан молу дунё сарфламай ҳам садақа қилганнинг савобини олиш ва у эришган даражаларга эришиш мумкинлиги чиқмоқда. Киши ўзининг ҳусни хулқи ила худди садақа қилганнинг савобини олиши ва даражасига етиши мумкин экан. Балки ҳусни хулқнинг шўъбаларидан ҳар бири ўз соҳибини садақа қилган кишининг савобига ва даражасига эриштирар экан.\nДемак, киши доимо ким билан мулоқот қилишидан қатъий назар одоб ва ҳусни хулқ билан муомала қиладиган бўлса, юқоридаги ва ундан бошқа кўплаб савоб ва баланд мартабаларга эришади. Инсонлар ўртасида ҳушмуомилалик ва ҳусни хулқ оқибатида жамиятда ўзаро ҳамжиҳатлик ва тараққиёт таъминланади.\nМинг афсуски, бугунги кунда ўзининг хизмат вазифасини бажараётган, жамият хизматида бўлган тез ёрдам, ички ишлар ходимлари ёхуд коммунал тўловларни йиғишга масъул бўлган шахслар билан баъзилар қўпол муомалада бўлинаётгани, уларга тан жароҳати етказаётгани ҳолатларига ҳам гувоҳ бўлмоқдамиз. Ваҳоланки, улар жамоат осойишталиги учун масъул қилинган, халқ хизматида бўлган вазифадорлардир.\nЎз навбатида, Ислом шариати ҳар қандай вазиятда англашилмовчилик ва зиддиятли ҳолатларни соғлом ақл ва яхшилик билан ҳал этиш, муроса қилишга буюради.\nШунингдек, киши ҳусни хулқли бўлиши учун аҳли илм ва солиҳ зотларни суҳбатларида баҳраманд бўлиши ва уларни одоб ахлоқларидан ўзига намуна олиши айни муддаодир. Бу ҳақда Ибн Ваҳб раҳматуллоҳи алайҳ шундай деганлар:\nمَا نَقَلْنَا مِنْ أَدَبِ مَالِكٍ أَكْثَرَ مِمَّا تَعَلَّمْنَا مِنْ عِلْمِهِ (سير أعلام النبلاء)\nяъни: “Имом Моликнинг илмларидан кўра, у зотнинг одобларидан ўрганганимиз кўпроқ бўлди” (“Cияру аъломин нубало” китоби).\nДемак, ҳусни хулқ кишида ўз-ўзидан шаклланиб қолмас экан. Балки уни илм аҳллари билан ҳамсуҳбат бўлиш, улардан илм олиш билан бирга одоб-ахлоқларини ўрганиш билан касб қилинар экан. Ушбу хислат ўтган салафи солиҳларимизнинг гўзал одатларидан бўлган.\nЖунайд Бағдодий раҳимаҳуллоҳ айтадилар: “Гарчи инсоннинг илми ва амали оз бўлса ҳам, тўртта нарса уни юқори даражаларга кўтаради: Ҳилм, тавозеълик, сахийлик ва ҳусни хулқдир. Ҳусни хулқ имоннинг комиллигидир”.\nЯҳё ибн Муъоз раҳматуллоҳи алайҳ шундай деганлар: “Ёмон хулқ ёмон хусусият бўлиб, у билан кўп яхшиликлар ҳам фойда бермайди. Яхши хулқ эса, яхши хусусият бўлиб, у билан кўп ёмонликлар зарар бера олмайди”.\nХулоса қилиб айтадиган бўлсак, шариъатимизда гўзал ахлоқли бўлишга тарғиб қилинган бўлиб, ҳар бир инсон хулқ атворини чиройли қилишга ҳаракат қилиши лозим. Зеро, инсон чиройли хулқи сабабли дунё ва охиратда юқори даражаларга етади. Бунинг учун аввало шариъатимизни яхши ўрганишимиз ва унга амал қилишимиз керак бўлади.\nМуҳтарам азизлар! Маълумки, куз фасли келиб, ҳозирги кунларда деҳқонлар ҳосилларини йиғиштириш мавсумида турибмиз. Шариатимиз деҳқонларнинг зиммасига ушр бериш ибодатини буюрган. Суҳбатимиз давомида ушрга оид баъзи бир масалаларни баён қиламиз.\n“Ушр” – араб тилида, ўндан бир дегани. Шариатда эса деҳқончилик маҳсулотларининг закоти ҳисобланиб, асосан етиштирилган маҳсулотнинг ўндан бир қисми мискинларга берилиши тушунилади. Ушр шариатимизда Қуръони карим, ҳадиси шариф ва уламолар ижмосига кўра фарздир. Аллоҳ таоло Анъом сураси, 141-оятида, шундай марҳамат қилган:\nяъни: “Ва унинг ҳақини ҳосилини йиққан куни беринг. Исроф қилманг. Чунки у зот исрофчиларни яxши кўрмас”.\nЖобир разияллоҳу анҳудан ривоят қилинади: “Набий саллаллоҳу алайҳи васаллам: “Анҳорлар ва булутлар суғорган нарсалардан ушр (ўндан бир берилади), сув чиқарувчи ҳайвон ила суғорилганда йигирмадан бир (берилади)”, дедилар” (Имом Аҳмад ривоятлари).\nМазкур ҳадисга биноан, ҳанафий мазҳабимизда ердан олинган ҳосил қанча бўлишидан қатъи назар, ундан ушр берилади. Оқар сув ёки ёмғирда суғорилган экинларнинг ҳосилидан харажатлар чиқарилмасдан ушр (ўндан бир) берилади. Ерга ишлов берилмасдан ўзи ўсиб чиққан маҳсулотлардан ушр берилмайди. Сув чиқаришга чархпалак, ҳайвон ва бошқа нарсаларни ишлатиб, сарф-харажат қилинган бўлса, маҳсулотнинг, йигирмадан бири берилади. Суғоришдан бошқа ишларга сарфланган харажатлар эътиборга олинмайди. Асалдан, гарчи оз бўлса ҳам, ўндан бири ушр сифатида фақирларга берилади (“Мухтасарул виқоя” китоби).\nҲовлидаги мевали дарахтлар мевасидан ушр берилмайди. Балки даласидаги дарахтлари мевасидан ушр берилади. Зеро, ҳовлидаги нарсалар ундаги иморатларга тобе ҳисобланиб, улардан ушр берилмайди (“Фатавои Қозихон”китоби).\nУшрни закот олишга ҳақли бўлган фақир ва мискинларга берилади.\nУшр беришдан олдин ер харажатлари ва бошқа харажатлар чиқариб ташланмайди. Шунингдек, маҳсулотлар олинганидан сўнг, бир йил ўтиши, нисоб миқдорининг тўлдирилиши шарт эмас.\nАллоҳ таоло деҳқонларимизнинг ҳосилларига барака бериб, зиммаларидаги ушр бериш ибодатини чиройли адо қилишларини насиб айласин! Омин!\nМуҳтарам имом-домла! Келгуси жума маърузаси “Исломда қарз олди-берди масаласи” мавзусида бўлади, иншааллоҳ.\n1444 марта ўқилди\nДругие материалы в этой категории: « 10.09.2021 й. Ёшларни ижтимоий иллатлардан сақлайлик!\t24.09.2021 й. Гиёҳвандлик – ўзини ҳалокатга ташлашдир! »\nHusni_xulq_va_chiroyli_muomala.pdf (1005 марта юклаб олинди)\nHusni_xulq_va_chiroyli_muomala.doc (556 марта юклаб олинди)


Қовун пашшаси-полиз экинларининг асосий кушандаси! | AGRO-OLAM.UZ\nБош саҳифа Деҳқончилик Қовун пашшаси-полиз экинларининг асосий кушандаси!\nҚовун пашшаси-полиз экинларининг асосий кушандаси!\nКейинги пайтларда бозорларимизда сотилаётган полиз маҳсулотлари ичидан шу пайтгача бизда учрамаган номаълум ҳашорат – Қовун пашшасининг қуртлари чиқиш ҳолатлари кузатилмоқда.\nИлмий номи “myiopardalis pardalina” бўлган бу ҳашарот юртимизга Кавказ ва Кавказолди ҳудудларидан кириб келган. Қовун пашшаси бизнинг шароитда мавсум давомида уч ва ундан кўп миқдорда авлод беради.\nҲашарот қиш мавсумида 5-15 см тупроқ остида сохта ғумбак ҳолида қишлайди. Май ойи охири ва июнь ойининг биринчи ўн кунлигида, яъни қовун палакларининг гуллаши ва мева тугиши даврида учиб чиқади. Биринчи авлоднинг учиш муддати бир ой атрофида бўлади (анчагина узоқ муддат). Пашша қовун ёки тарвузнинг ёш ниҳоллари шираси билан озиқланади. Ҳар бир етилган наслдан кейин зараркунандаларда яна 23-30 кундан сўнг яна насл пайдо бўлади. Битта пашша қовун пўсти остига бир дона тухум қўяди, ҳаммаси бўлиб 120 донагача тухум қўяди. 3-4 кундан сўнг тухумдан қурт чиқиб Қовун(тарвуз)нинг юмшоқ қатламига илонизи йўл қолдирган ҳолда кириб боради ва озиқланади.Қурт оқ-сарғиш рангда бўлиб,узунлиги 5-12 мм бўлади. Қурт қовун ичида 10 кун атрофида яшагандан сўнг у ерни тарк этади ва 15см чуқурликда,тупроқ ичида ғумбакка айланади.Оқибатда, қовунлар пишмасдан далада чириб, айниб кетади. Бундай қовунларни ҳатто, чорва моллари ҳам емайди.\nБиринчи навбатда агротехник тадбирлар сифатли ўтказилиши шарт. Феромон тутқичлар ёрдамида ҳашоратлар борлигини аниқлаб олингандан сўнг рухсат этилган инсектицидлар ёрдамида ишлов берилади.\nКураш чораси сифатида таъсир этувчиси Лямбда-цигалотрин 100г/л бўлган KORATEK PLYUS 10% (1,2-1,5 л/га) препарати нафақат қовун пашшаси балки полизлардаги бошқа ҳашорат зараркунадаларга қарши ҳам самарали таъсир кўрсатади.\nФаргона вилоят ўсимликлар карантини Давлат инспекцияси агроном-инспектори : Гафуров А.


ЁШЛАР БАНДЛИГИ — ДОЛЗАРБ МАСАЛА - Ўзбекистон овози газетаси\nҲар бир фуқаро меҳнат қилиб, ўз қобилиятини рўёбга чиқаришни, жамият ҳаётида фаол иштирок этишни истайди. Бироқ бу борада ҳамманинг ҳам имконияти тенг эмас. Шунинг учун аҳолининг қўллаб-қувватлашга муҳтож қатлами манзилли ижтимоий ҳимоясини янада кучайтириш, уларга меҳнат қилиши учун кенг имкон яратиш давлат ва жамият олдидаги муҳим вазифа ҳисобланади.\nЎзбекистон ХДП Марказий Кенгаши ва партиянинг Олий Мажлис Қонунчилик палатасидаги фракцияси ташаббуси билан «Микрокредитбанк», Ўзбекистон Хотин-қизлар қўмитаси ҳамкорлигида Сирдарё вилояти Оқолтин туманидаги гидромелиорация ва хизмат кўрсатиш касб-ҳунар коллежида «Касб-ҳунар коллежи битирувчилари ва хотин-қизлар бандлигини таъминлашда микромолиявий хизматлардан фойдаланиш» мавзусига бағишланган семинар бўлиб ўтди.\nТадбирда партия фаоллари ва аъзолари маҳаллий Кенгашлар депутатлари, «Микрокредитбанк» вилоят бўлими мутасаддилари, Хотин-қизлар қўмитаси масъуллари, коллеж битирувчилари ва кенг жамоатчилик вакиллари иштирок этди.\n— Партиямиз Сайловолди дастурида аҳолини, шу жумладан, касб-ҳунар коллежлари битирувчиларини эгаллаган мутахассисликларига мувофиқ иш билан таъминлаш борасида давлат ташкилотлари, ижро ҳокимияти идоралари ҳамда корхона-ташкилотлар масъулиятини ошириш муҳим вазифа этиб белгиланган, — дейди Олий Мажлис Қонунчилик палатаси депутати, ЎзХДП фракцияси аъзоси Комила Каромова. — Шу боис янги иш ўринлари ташкил этиш ва битирувчилар бандлигини таъминлаш биз учун энг устувор вазифалардан бири ҳисобланади. Бу борада ЎзХДП фаоллари, депутатлик гуруҳлари қатор ташаббусларни илгари сурмоқда. Масалан, Олий Мажлис Қонунчилик палатасидаги партиямиз фракцияси ва халқ депутатлари маҳаллий Кенгашларидаги партия гуруҳлари ҳамкорлигида мазкур йўналишда мунтазам мониторинг олиб борилмоқда. Хато ва камчиликларни бартараф этиш бўйича тизимли ишлар амалга оширилмоқда.\nМамлакатимизда кичик бизнес ва хусусий тадбиркорликни қўллаб-қувватлашга қаратилаётган алоҳида эътибор туфайли, чорвачилик, асаларичилик билан шуғулланиш, иссиқхона барпо этиш, ҳунармандчилик ва замонавий хизмат кўрсатишни йўлга қўйишга иштиёқманд йигит-қизлар кўпайиб бормоқда. Уларни қўллаб-қувватлашимиз ва йўл-йўриқ кўрсатишимиз муҳим аҳамиятга эга.\nТадбирда соҳа мутахассислари бугунги кунда ўз мустақил фаолиятини бошлаш истагида бўлган ёшлар учун яратилган имтиёз ва имкониятлар, шарт-шароитлар, ҳуқуқий асослар, бизнесни суғурталаш масалалари бўйича тушунча беришди.\nМаълумот ўрнида айтиш керакки, Оқолтин гидромелиорация ва хизмат кўрсатиш касб-ҳунар коллежини тамомлаган 200 дан зиёд битирувчининг асосий қисми ўз мутахассислиги бўйича ишга жойлашган. Тадбиркорлик билан шуғулланиш истагини билдирган 5 нафар битирувчига тижорат банклари томонидан кредит маблағлари ажратилмоқда.\n— Биз, ёшларга берилаётган имкониятлардан хурсандмиз, — дейди коллеж битирувчиси Зулайҳо Орифбекова. — Туманимизда озиқ-овқат маҳсулотлари савдосига мўлжалланган мини-маркет очиш мақсадида «Микрокредитбанк»дан 40 миллион сўм миқдорида кредит олдим. Ҳозирча 3 нафар тенгдошим мен билан бирга ишламоқда. Келажакда фаолиятимни кенгайтириб, яна бир неча тенгдошларимни иш билан таъминламоқчиман.\nТадбир доирасида «Микрокредитбанк» томонидан ташкил этилган аҳолига банк хизмати кўрсатиш, кредитларни расмийлаштиришга оид йўл-йўриқлар акс этган кўргазма ҳам қатнашчиларга манзур бўлди.\nШунингдек, Олий Мажлис Қонунчилик палатасидаги партия фракцияси ва маҳаллий Кенгашлар депутатлари иштирокида кўчма Жамоатчилик қабулхонаси ташкил этилиб, қатор мурожаатлар қабул қилинди, уларни ҳал этиш бўйича чора-тадбирлар белгилаб олинди.


ҚАШҚАДАРЁ – "Ҳайдовчилар: бизга “ўроқда йўқ, машоқда йўқ, хирмонда ҳозир” уюшма керак эмас"\n20 феврал 2019, Тошкент вақти: 08:20\nҚАРШИ. "Қашқадарё вилояти Қарши шаҳридан ёзмоқдамиз. Шаҳарнинг 7-йўналишида (Бўстон маҳалласи – Болалар шифохонаси) “Дамас” ҳайдаймиз. Йўналишимизда 22 та қонуний ва 7 та ноқонуний “Дамас” ишлайди. Ноқонуний фаолият кўрсатаётган автомобиллар бизга бошчилик қиладиган “Обод” уюшмаси томонидан қўйилган. Биз шу пайтгача кунлик 63000 сўм ва йўл варақаси учун 1000 сўм тўлаб, 234000 сўм ижара пули ва 369000 сўм ойлик олиб келаётгандик. Аслида, нотариус орқали ойлик ижара пулини 330000 сўмдан олишга келишганмиз. Энди эса, уюшмамиз нарх-наво ошганини рўкач қилиб, ижара пулимизни 175000 сўм қилиб белгилаб қўйди. Айтинг-чи, 175000 сўмга кун кечириб бўладими? Умуман, уюшмамизнинг бизга ҳеч нафи тегмайди. Лицензияни ўз пулимизга сотиб олиб фаолият юритамиз. Эрталаб механик машинани деярли текширмайди, доктор хам 1000 сўм олса бас, йўл варақасига муҳр уради. Бунақа кўзбўямачилик кимга керак? Биз бошқа уюшмалар каби 40-50 минг сўм атрофида тўлов қилиб, худди ўшалардек 700-800 минг сўм ойлик олишни хоҳлаймиз.\nМасалан, учта машинаси ушбу йўналишда фаолият юритаётган танишимиз бор. Ҳайдовчилар унга ҳар куни 75000 сўмдан пул келтириб беради, у эса шу пулдан 63000+(1000) сўмни уюшмага топширади. Унга арзимас пул қолади. Бу пул пвтомашиналар таъмирига ҳам етмайди. Хуллас, “Обод” уюшмаси бировларнинг бурнини қонатиш эвазига мўмай пул ишламоқда. Халқона айтганда, ўроқда йўқ, машоқда йўқ, хирмонда ҳозир!\nУюшма раҳбари аёл киши, ҳаққимизни талаб қилсак ҳақорат қилиб, хоҳласанг ишла, хоҳламасанг катта кўча деб, ҳайдаб чиқаради. Кимга арз қилишни ҳам билмаймиз".


БЕШ ҚИТЪА ПОЛВОНЛАРИ БЕЛЛАШУВИ - Ўзбекистон овози газетаси\nТермизда Ўзбекистон Республикаси Президенти соврини учун кураш бўйича ал Ҳаким ат-Термизий хотирасига бағишланган анъанавий XIV халқаро турнир якунланди.\nТермиз шаҳридаги “Алпомиш” ўйингоҳи томошабинлар билан тўлди. Сурхондарё вилояти ҳокими Тўра Боболов халқаро турнирнинг тантанали очилиш маросимида сўзга чиқиб, Президентимиз раҳнамолигида курашни ривожлантириш бўйича амалга оширилаётган ишлар ҳақида тўхталди ва иштирокчиларга муваффақиятлар тилади. Анъанавий турнир очиқ, деб эълон қилинди.\nШундан сўнг Ватанимиз мадҳияси янграб, давлатимиз байроғи кўтарилди. Ёшлар, таниқли санъаткорлар ижросида куй ва қўшиқлар янгради. Чанқовуз садоси оламни тутди. Бахшилар айтишуви меҳмону мезбонларга манзур бўлди.\nДастлаб ёш ва фахрий полвонларнинг кўргазмали чиқишлари намойиш қилинди. Кейин эса учта гиламда беллашувлар бошланди. Унда ўғил болалар 55, 66, 73, 81, 90, +100 килограмм вазн тоифасида куч синашган бўлса, қизлар 48, 57, 70, +78 килограммда ғолиблик учун курашга киришди.\nСовринли ўринлар учун кураш Республикамиз вакиллари ва Вьетнам, Индонезия, Греция, Ҳиндистон, Хитой, қўшни Қозоғистон ва Тожикистон ўртасида кечди.\n— Йигирма йилдан буён ушбу мусобақаларда иштирок этаман, — дейди мусобақа бош ҳаками, кураш халқаро ассоциацияси ҳакамлар ҳайъати раиси Рави Капур жаноблари. — Ўзбекистон иккинчи ватанимга айланган. Курашни қанчалик севсам, навқирон диёрингиз ҳам юрагимга шунчалар яқин бўлиб қолган.\nҲиндистонда ҳам курашнинг оммавийлигини таъминлашга ҳаракат қилаяпмиз. Кураш эндиликда Бутунҳиндистон мактаб ўйинлари дастурига ҳам киритилгани унинг ихлосмандлари йил сайин ортаётганидан далолат беради.\n— Аввал ҳам бир неча марта Ўзбекистонда бўлганман, — дейди бразилиялик фахрий меҳмон, кураш бўйича жаҳон чемпиони Александр Кацурагий. — Ўз даврида Термиз гиламларида кураш тушганим бугун кўз олдимда гавдаланди. Бу миллий спорт тури кишига завқ-шавқ беради. Шукуҳи ўзгача бўлгани учун ҳам миллионлаб мухлису ихлосмандларга эга бўлди. Келажакда мазкур турнирга яна келмоқчиман.\n— Мусобақага қитъамиздаги ўнга яқин давлатдан 30 дан ортиқ полвон ва мутахассис ташриф буюрди, — дейди Африка кураш конфедерацияси бош котиби Жиан Офакэм Энанак жаноблари. — Ҳозирги кунда кураш Гаити, Камерун, Нигерия, Конго, Непал ва бошқа мамлакатларда ҳам ривожланмоқда. Кўплаб ёшларимиз аллақачон унинг сир-асрорларини мукаммал ўрганган бўлса, яқин келажакда уларнинг сафи янада кенгайишига ишонаман.\nТурнирнинг иккинчи куни гиламга мутлақ вазн тоифасидаги полвонлар чиқишди. Дастлабки баҳсларданоқ Ўзбекистон, Россия Федерацияси, Беларусь, Эрон, Аргентина, Грузия ва Тожикистон Республикаларидан келган алп йигитлар мутлақ вазнда асосий даъвогар эканлиги маълум бўлди. Қизғин ва муросасиз кечган беллашувларда учинчи ўрин тожикистонлик Дадахон Қурбоналиев ва эронлик Жафарий Пахловонийларга насиб этди.\nБош соврин учун Ўзбекистоннинг икки номдор полвони Болтабой Болтаев ва Муҳсин Ҳисомиддинов гиламга чиқишди. Қизғин кечган баҳс якунида Болтабой Болтаев устун келди ва ал Ҳаким ат-Термизий хотирасига бағишлаб ўтказилган бу йилги турнирнинг мутлақ ғолиби, деб топилди.


Шоштепа археологик ёдгорлиги сақлаб қолинади\n5 Сен 2019 2674\nИжтимоий тармоқларда Шоштепa археологик ёдгорлигининг ҳозирги ҳолати кенг муҳокама қилинмоқда. Тошкентликлар унинг атрофидаги қурилиш ишлари сабаб ёдгорликка зиён етаётганидан ва у келажак авлодлар учун сақланмаслигидан хавотирларини баён этганлар. Бу ҳақида тадқиқотчи Рустам Ҳусанов тарихчи Маргарита Филановичнинг сўзларига таяниб ёзган.\nТошкент шаҳар ҳокимлиги ушбу тарихий мерос нафақат муносиб сақлаб қолиниши, балки лозим даражада қайта таъмирланишидан манфаатдор. Ҳозир мазкур ёдгорликни асраб-авайлаш бўйича лойиҳалаш ишлари олиб борилмоқда, қулаб тушган тепалик устини ёпиш ва объект атрофида сайёҳлик ҳудудини ташкил этиш режалаштирилган. Бу ҳақида кейинчалик атрофлича маълумот берамиз.\nЭслатиб ўтамиз, Шоштепа милоддан аввалги IX ва милодий XVI асрларга оид ёдгорлик бўлиб, Сергели тумани, Чоштепа кўчасида, Жўн канали бўйида жойлашган. Ва айни шу ёдгорликдан Тошкентнинг 2200 ёшини белгилашга имкон берадиган шаҳарча белгилари топилган, дея маълум қилади ТОшкент шаҳар ҳокимлиги матбуот хизмати.


Хитойда поранинг "ўлим миқдори" белгиланди - 18.04.2016, Sputnik Ўзбекистон\nХитойда поранинг "ўлим миқдори" белгиланди\nХитойда порахўрлик билан кураш бўйича кампания бир неча йилдан бери давом этмоқда. Си Цзиньпина ҳукумат бошига келганидан буён, ўн минглаб қонунбузар... 18.04.2016, Sputnik Ўзбекистон\nХитойда порахўрлик билан кураш бўйича кампания бир неча йилдан бери давом этмоқда. Си Цзиньпина ҳукумат бошига келганидан буён, ўн минглаб қонунбузар мансабдорлар жазоланди.\nТОШКЕНТ, 18 апр – Sputnik. Хитой Олий суди ва Хитой Халқ прокуратураси коррупцияда айбланган мансабдор шахслар учун ўлим жазосини қўллаш тартибига аниқлик киритди, Синьхуа хабарига асосан.\nБундан буён, ўлим жазоси қиймати 460 минг доллар дан кўп бўлган давлат мулкини ўзлаштириш ёки шундай миқдорда пора олиш учун белгиланади.\nХитойда коррупцияга қарши кенг кўламли кураш Халқ республикаси биринчи котиби Си Цзиньпин давлат бошига келганидан кейин бошланди. Шундан бери минглаб амалдор шахслар партия тартиб қоидаларини бузганлиги ва коррупция учун жазоланди.\nРасмий статистика маълумотларига кўра, фақатгина ушбу йилнинг январ ойида 5459 мансабдор шахслар жазоланган, бутун 2015 йил давомида эса — 50 мингдан кўп.\nХХРда ўлим жазоси дунёнинг бошқа мамлакатларидан кўра кўпроқ қўлланилади. Бундай жазо Жиноят кодексининг 46 банди бўйича қўлланилиши мумкин.\nБаъзи манбаалар хабарига кўра Хитойда йилига беш мингга яқин киши ўлим жазоси билан жазоланади. Уларнинг асосий қисми – наркотик моддаларнинг ноқонуний олиш ёки сотиш учун ва коррупция учун. Хитойда ўлим жазоси отиш ёки заҳарли укол ёрдамида амалга оширилади.


Азага айланган суюнчи: Тошкентда эътиборсизлик туфайли она ва бола ҳаётдан кўз юмди\n11:48 / 25.02.2017\nТармоқлар орқали тарқалган бу машъум хабар кўплаб фойдаланувчиларнинг кўнглини жунбушга солмоқда. Тошкентда яшайдиган 31 ёшли Юлия Дорошина Тошкентдаги 5-туғуруқхонада вафот этди. Айни дамда прокуратура аёлнинг вафоти юзасидан тергов ишларини олиб бормоқда.\nАёлнинг оиласи унинг бевақт ўлимида шифокорларнинг айби катта эканлигини қайд этмоқда. Юлия кўзи ёриган вақт жон беради, унинг туғилган чақалоғи ҳам вафот этади.\nДорошинанинг турмуш ўртоғи Ц-1 нашрига берган интервьюсида рафиқаси ҳамда қизалоғи шифокорларнинг масъулиятсизлиги оқибатида ҳалок бўлганини айтиб ўтган.\nМаълум бўлишича, Тошкентнинг Шумилово мавзесида яшовчи Юлиянинг 9 ёшли қизи бўлиб, у иккинчи фарзандини интизорлик билан кутган. Унинг турмуш ўртоғи Станислав Гуменюкнинг таъкидлашича, Юлия туғуруқдан 5 кун аввал УЗИ текширувига борган. Унда боланинг бўйни киндигига ўралгани маълум бўлади. Бироқ аёл кўзи ёригунга қадар чақалоқ тўғри ҳолатга тушиб қолиши ва боши киндигидан ечилишига умид қилган. Аёл туғилажак қизига исм ҳам танлаган эди - Милана.\nЮлия ТАПОиЧ қошидаги тиббиёт марказида туғишни режалаштиради, бироқ тозалик ишлари туфайли у ер ёпилган эди. Дорошинани тўлғоқ тутганида тез ёрдам уни 5-рақамли туғуруқхонага келтиради. Боланинг жойлашишидаги катта хавф УЗИ орқали кўринган бўлар эди, бироқ шифокорлар бу текширувни амалга оширишмаган. Туғуруқхона ишчиларининг сўзларига кўра, ўша вақтда ультратовуш аппарати вақтинчалик ишламаган ва бу ишни қила оладиган шифокор ҳам бўлмаган.\nНавбатчи шифокор тезкор операцияни амалга ошириб бўлганидан сўнг Юлияга қарашини айтади. Аёлнинг яқинларини тунда уйга жўнатишади ва эрталаб тетрациклин мази ва қўлқоп олиб келишларини сўрашади. Улар керакли дорилар зарур бўлса, туғуруқхона захирасидан бир кечага ишлатиб туришларини, эртага тонгда ўрнига келтириб беришларини илтимос қилишганида, ҳамширалардан қуйидаги сўзни эшитишади: «Бу ер сизга дорихона эмас».\nТунда Станиславга ҳеч ким қўнғироқ қилмайди. Эрталаб соат саккизга яқин туғуруқхонага келишганида, Юлияни ҳам, навбатчи шифокорни ҳам учратишмайди. Ҳавотирга тушган Станиславга “Тонгги мажлис, кутиб туринг”, деб жавоб беришади. Фақатгина, бир соат ўтгандан сўнг бош шифокор хонасида улар Юлиянинг ҳаёти сақланиб қолинмаганидан хабардор бўлишади...\nБош шифокор Юлиянинг турмуш ўртоғига кесарча кесиш (кесарево) жарроҳлиги ўтказилганини айтади. Чақалоқ соат 4.14да чиқариб олинган – у киндигига 4 маротаба ўралган бўлган, бир дақиқадан сўнг қизалоқ вафот этади.\nЮлия эса қарийб бир соатдан сўнг 5.10да жон беради. Шифокорларнинг айтишича, улар уч марта юрак уришини қайтаришга уринишади, бироқ фойдаси бўлмайди. Тўлиқ тиббий хулоса ўлимдан 15 кун ўтгач берилади. Шифокорлар берган дастлабки хулосада аёл кўп қон йўқотишдан вафот этгани қайд этилган.\n«Тадқиқот ўтказган патологоанатомнинг айтишича, кесарча кесиш жараёни «кўр-кўрона» ўтказилган, яъни ҳеч қандай бошланғич УЗИ текширувисиз», – дейди аёлнинг эри. Станислав бу фожиада шифокорлар айбдор эканини қайд этмоқда. «Улар рафиқамнинг аҳволини тўғри баҳолай олишмади. Ишончим комилки, агар аёлимга ўз вақтида эътибор қаратишганида Юлия ва қизалоғим тирик қолган бўлар эди».\n«Агарда чақалоқ киндигига ўралган бўлса, у кўм-кўк туғилади, – дейди Юлиянинг қариндоши Ольга. – Милана эса фариштадек оппоқ эди. Балки, шифокорлар унинг ўзи туғишини кутиб, жарроҳликни кечиктиришган».\nОльганинг айтишича, шифокорлар кесарча кесишни бепул амалга оширишни истамаган бўлиши ҳам мумкин.\n20 февраль куни Юлиянинг турмуш ўртоғи Тошкент шаҳар прокуратурасига ариза беради. У ҳуқуқни ҳимоя қилиш органлари мазкур масалага ойдинлик киритишларига ишонмоқда.\n«Нима сабабдан Юлияни УЗИ бор бўлган бошқа шифохонага олиб боришмади? Нега уни зудлик билан операцияга олиб киришмади? Тунда нима содир бўлдики, бош шифокорнинг ўзи бу ишга аралашган? Нима сабабдан оилага ўз вақтида чақалоқнинг вафот этгани хабар берилмаган?»\nСтанислав кузатув камерасидан олинган ёзувлар шифокорлар қаерда янглишганини аниқлашга ёрдам беришига ишонмоқда.\n16 февраль куни Юлияни қизи Милана билан сўнгги манзилга кузатишди.\n«Мен 11 ёшимда етим қолганман, – дейди кўз ёшини беркитишга уринган Станислав. – Барча қаршилик қилишига қарамай, қизимга онаси билан сўнгги маротаба кўришишига рухсат бердим».\n«Биз суюнчи учун маблағ йиғиб қўйган эдик. Оқибатда, пуллар дафн маросимига сарфланди», – дейди у.\nбола туғруқхона она


Ўзбек-япон маркази ҳамдиректори JICA ёрлиғига сазовор бўлди\n10:55 / 27.10.2015\nЎзбек-япон инсон ресурсларини ривожлантириш маркази (UJC) ҳамдиректори Саломбек Ҳабибуллаев Япония халқаро ривожланиш агентлигининг (JICA) фахрий ёрлиғи билан мукофотланди. 25 октябрь куни мукофотни Япония бош вазирининг Ўзбекистонга сафари вақтида JICA вице-президенти Кае Янагисава топширди. Бу ҳақда "Газета.уз" хабар берган.\nСаломбек Ҳабибуллаев 2010 йил декабрида UJCни очишга тайёргарлик кўрила бошлаганидан бери ушбу ташкилотда JICAнинг техник ҳамкорлиги доирасида фаолият кўрсатиб келади.\nUJC Ўзбекистондаги кичик бизнесни ривожлантириш йўлида япон бошқарув услуби бўйича амалий ўқув курслари ва семинарлар ўтказиб келади. Марказ, шунингдек, имконияти чекланган кишилар учун компьютер саводхонлиги курслари, япон тилини ўрганиш ва маданий алмашув бўйича ўқув курслари, жумладан, хаттотлик, икебана, оригами, чой маросимлари ва ҳк. бўйича машғулотлар ташкил қилади.\n2011 йилдан бери JICAнинг фахрий ёрлиғи билан дунё бўйича 68 киши мукофотланди. Ҳабибуллаев ушбу мукофотни олган илк Ўзбекистон фуқароси бўлди.


Ўзбек-тожик чегарасидаги назорат-ўтиш пункти одатдаги режимга ўтказилади\nНа таджикско-узбекской границе (Спитаменский район)\n2022 йилнинг 15 мартидан бошлаб Тожикистон—Ўзбекистон давлат чегарасидаги назорат-ўтказиш пунктлари фаолияти одатдаги иш режимига ўтказилади.\nМаълум қилинишича, юқумли касалликлар назорати фақат COVID-19 инфекциясига қарши тўлиқ эмланганлик тўғрисидаги гувоҳномани тақдим этиш асосида, яъни Тожикистон ҳудудида коронавирус инфекцияси бўйича вирусологик текширувсиз амалга оширилади.\nУшбу қарор мамлакатда COVID-19 юқумли касаллиги тарқалишининг олдини олиш бўйича Республика штаби томонидан қабул қилинган.\n«Бу қарор Тожикистонда эпидемиологик вазиятни юмшатиш ҳисобга олинган ҳолда ва мамлакатдаги иқтисодий ҳудудларнинг тўлақонли ишлашини таъминлаш, иқтисодиётни қўллаб-қувватлаш, қўшни давлатлар билан иқтисодий ва ижтимоий алоқаларни янада мустаҳкамлаш мақсадида қабул қилинди», — дейилади хабарда.\nУшбу ҳужжатга кўра, Ўзбекистон соғлиқни сақлаш органлари ва муассасалари, шунингдек, МДҲнинг бошқа давлатлари томонидан COVID-19’га қарши эмланганлик тўғрисидаги сертификатлар расман тан олинади.\nАҳоли орасида COVID-19 инфекцияси тарқалишининг олдини олиш мақсадида ҳимоя ниқобларидан фойдаланиш юзасидан жорий этилган мажбурий тартиб ҳам бекор қилинган. Қарорга биноан, тўйлар, байрамлар ва бошқа миллий маросимлар амалдаги қонунчиликка мувофиқ ўтказилиши мумкин.


Тошкент вилоятида ҳарбий машина ва махсус техникалар ишлаб чиқарилади\nТошкент вилоятининг Нурафшон шаҳрида 12 гектар майдонда ҳарбий ва махсус техника ишлаб чиқаришни йўлга қўйиш режалаштирилмоқда. Лойиҳа 11 январь куни Шавкат Мирзиёевга тақдим қилинган. Бу ҳақда «Газета.uz» хабар қилди.\nХабарга кўра, лойиҳа 55 миллион доллар миқдорида баҳоланмоқда, у Ўзбекистон миллий банки кўмагида «Нурафшон—Махсус—Техника» компанияси томонидан амалга оширилади. Лойиҳа ўзининг 16 миллион доллар сармоясини ҳамда банкнинг 39 миллион доллар кредитини жалб қилади.\nМаълум қилинишича, биринчи босқичда 2021 йилдан бошлаб ҳарбий техника ишлаб чиқариш мақсад қилинган — йилига 100 та енгил зирҳли «Тарлон» ва «Қалқон» машиналари. Биринчиси колонналарни ҳимоя қилиш ва кузатиб боришга, санитар ташиш, муҳандислик ишларини ўтказиш, радиация, кимёвий ва биологик разведка ва оловли қўллаб-қувватлашга мўлжалланган. Иккинчи машина ҳақидаги тафсилотларни олишнинг имкони бўлмаган. Фақат Президент матбуот хизмати эълон қилган суратлардан «Қалқон» машинаси ҳарбий-тактик мақсадларда фойдаланишга мўлжалланганини англаш мумкин.\nИккинчи босқичда эса 2022 йилдан бошлаб махсус техника — ёқилғи ташувчи 200 та автоцистерна, 300 та трактор, 500 та юк ташувчи, 400 та ахлат ташувчи, 100 та қор тозалаш ва 20 та ўт ўчириш машиналарини ишлаб чиқариши режалаштирилмоқда. Техникаларни маҳаллийлаштириш даражаси 50 фоизни ташкил этиши, йиллик талаб ҳажми 15 мингта техника, йиллик экспорт — 5 миллион доллар бўлиши, ўзини-ўзи — 5 йилда қоплаши кутилмоқда.\n«Ҳарбий округлар қўмондонликлари камида 10 тадан мактабни оталиққа олади» — Президент\nЭслатиб ўтамиз, аввалроқ Президент Марказий ҳарбий округ артиллерия бригадасини бориб кўрдигани ҳақда хабар қилинган эди.